text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Marka 1:1-45
1 Ku sungula ka mahungu lamanene malunghana na Yesu Kreste:2 Hilaha swi tsariweke hakona hi Esaya lowa muprofeta: “(Waswivo! Ndzi rhuma murhumiwa wa mina emahlweni ka wena, la nga ta ku lunghiselela ndlela;)+3 yingisani, un’wana wa huwelela emananga, ‘Lunghiselelani ndlela ya Yehovha, endlani magondzo yakwe ma lulama,’”+4 Yohane lowo khuvula u humelele emananga, a chumayela nkhuvulo wu ri lowu fanekiselaka ku hundzuka ka ku rivaleriwa ka swidyoho.+5 Hikwalaho tiko hinkwaro ra Yudiya ni vaaki hinkwavo va Yerusalema va hume va ya eka yena, naswona u va khuvule eNambyeni wa Yordani, va vula swidyoho swa vona erivaleni.+6 Yohane a a ambala voya bya kamela, a tikhama hi vamba ra dzovo emasengeni,+ naswona a a dya tinjiya+ ni vulombe bya nhova.+7 A a chumayela, a ku: “Endzhaku ka mina ku ta la ndzi tlulaka hi matimba; a ndzi faneleki ku korhama ndzi ntshunxa tingoti ta maphaxani yakwe.+8 Mina ndzi mi khuvula hi mati, kambe yena u ta mi khuvula hi moya lowo kwetsima.”+9 Siku rin’wana Yesu a ta a huma eNazareta wa Galeliya kutani a khuvuriwa eYordani hi Yohane.+10 Hi ku hatlisa loko a huma ematini u vone matilo ma avana, kutani moya wu xikela ehenhla ka yena ku fana ni tuva;+11 rito ri huma ematilweni: “U N’wana wa mina, la rhandzekaka; ndzi ku amukerile.”+12 Xikan’we-kan’we moya wu n’wi susumetela ku ya emananga.+13 Hiloko a tshama emananga masiku ya 40,+ a ringiwa hi Sathana,+ naswona a a tshama ni swivandzana, kambe tintsumi a ti n’wi tirhela.+14 Endzhaku ka loko Yohane a khomiwile, Yesu a ya eGaleliya,+ a chumayela mahungu lamanene ya Xikwembu+15 a ku: “Nkarhi lowu vekiweke wu hetisekile,+ naswona mfumo wa Xikwembu wu tshinele. Hundzukani,+ mi va ni ripfumelo eka mahungu lamanene.”16 Loko a ha famba etlhelo ka lwandle ra Galeliya, a vona Simoni+ na Andriya makwavo wa Simoni va hoxa tinkoka ta vona elwandle, hikuva a va ri vaphasi va ti-nhlampfi.+17 Kutani Yesu a ku eka vona: “Ndzi landzeleni, ndzi ta mi endla vaphasi va vanhu.”+18 Xikan’we-kan’we va tshika tinkoka ta vona va n’wi landzela.+19 Loko a ya emahlweninyana, a vona Yakobo n’wana wa Zebediya na Yohane makwavo, entiyisweni, a va ri ebyatsweni bya vona va ri karhi va lunghisa tinkoka ta vona;+20 xikan’we-kan’we a va vitana. Hiloko va siya tata wa vona Zebediya ebyatsweni a ri ni vanhu lava thoriweke, vona va famba va n’wi landzela.21 Kutani va khoma ndlela ya vona va ya eKapernawume.+Kuteloko ku va savata a nghena esinagogeni, a sungula ku dyondzisa.22 Kutani va hlamarisiwa hi ndlela yakwe yo dyondzisa,+ hikuva kwalaho a a va dyondzisa kukota munhu la nga ni vulawuri, ku nga ri kukota vatsari.+23 Nakambe, hi nkarhi wolowo a ku ri ni munhu loyi a a ri ni moya lowu nga basangiki esinagogeni ya vona, a huwelela,+24 a ku: “Xana hi ni mhaka yihi na wena, wena Yesu, Munazareta?+ Xana u tele ku ta hi lovisa? Ndzi swi tiva+ kahle leswaku u mani, u Mukwetsimi+ wa Xikwembu.”+25 Kambe Yesu a wu tshinya, a ku: “Miyela, huma eka yena!”+26 Kutani moya lowu nga basangiki, loko wu n’wi rhurhumelisile naswona wu huwelele hi rito leri tlakukeke, wu huma eka yena.+27 Hiloko vanhu hinkwavo va hlamala lerova va sungula ku kanerisana hi xivona, va ku: “I yini leswi? I dyondzo leyintshwa! Hi matimba u lerisa hambi ku ri mimoya leyi nga basangiki, naswona ya n’wi yingisa.”+28 Xisweswo ndhuma ya yena yi hangalaka hi ku hatlisa ematlhelweni hinkwawo etikweni hinkwaro ra Galeliya.+29 Hi ku hatlisa va huma esinagogeni va ya ekaya ra Simoni+ na Andriya va ri na Yakobo na Yohane.30 Kasi mana+ wa nsati wa Simoni a a etlele ehansi a karhatiwa hi ku hisa ka miri,+ xikan’we-kan’we va n’wi byela ha yena.31 Kutani a ya eka yena a n’wi pfuxa a n’wi khoma hi voko; ku hisa ka miri ku n’wi sukela,+ hiloko wansati loyi a sungula ku va tirhela.+32 Nimadyambu, endzhaku ka ku pela ka dyambu, vanhu va sungula ku n’wi tisela hinkwavo lava vabyaka+ ni lava va nga ni madimona;+33 naswona muti hinkwawo a wu hlengeletane enyangweni.34 Kutani a hanyisa vo tala lava a va khomiwe hi mavabyi yo hambana-hambana,+ naswona a hlongola madimona yo tala, kambe a a nga ma pfumeleli madimona leswaku ma vulavula, hikuva a ma n’wi tiva leswaku i Kreste.+35 Kutani nimixo swinene, loko ka ha ri ni munyama, a pfuka a humela ehandle, a suka a ya enhoveni,+ kutani a sungula ku khongela+ a ri kwale.36 Hambiswiritano, Simoni ni lava a va ri na yena va famba va n’wi lava37 ivi va n’wi kuma, kutani va ku eka yena: “Hinkwavo va lava wena.”38 Kambe a ku eka vona: “A hi yeni kun’wanyana, emadorobeni ya muti lowu nga ekusuhinyana, leswaku ndzi ta chumayela+ na kona, hikuva ndzi hume hi xikongomelo xexo.”+39 Hiloko a famba, a ya chumayela emasinagogeni ya vona etikweni hinkwaro ra Galeliya naswona a hlongola madimona.+40 Kwalaho ni wa nhlokonho a ta eka yena, a n’wi kombela a nkhinsame hi matsolo, a ku eka yena: “Loko u swi lava, u nga ndzi basisa.”+41 Hikwalaho ka sweswo a n’wi twela vusiwana,+ kutani a tshambuluta voko rakwe a n’wi khumba, a ku eka yena: “Ndza swi lava. Basisiwa.”+42 Hi ku hatlisa nhlokonho yi nyamalala eka yena, ivi a basa.+43 Ku tlula kwalaho, a n’wi lerisa hi matimba kutani a n’wi tlherisa xikan’we-kan’we,44 a ku eka yena: “Tiyiseka leswaku a ku na munhu loyi u n’wi byelaka xanchumu, kambe famba u ya tikombisa eka muprista+ kutani u nyikela swa ku basisiwa ka wena leswi Muxe a swi leriseke,+ leswaku byi va vumbhoni eka vona.”+45 Kambe loko a fambile, munhu loyi a sungula ku swi huwelela ngopfu ni ku hangalasa mhaka leyi hinkwako-nkwako, lerova Yesu a a nga ha swi koti ku nghena emutini vanhu va n’wi langutile, kambe a a tshama enhoveni. Kambe a va hamba va ta eka yena va huma ematlhelweni hinkwawo.+


c: text/html

text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Esaya 44:1-28
44 “Sweswi yingisa, Wena Yakobe nandza wa mina+ na Wena Israyele, loyi ndzi n’wi hlawuleke.+2 Yehovha, Muendli+ wa wena ni Muvumbi wa wena,+ loyi a ku pfuneke ku sukela ekhwirini,+ u te, ‘U nga chavi,+ Wena nandza wa mina Yakobe na wena Yexuruni,+ loyi ndzi n’wi hlawuleke.3 Hikuva ndzi ta chela mati eka la nga ni torha,+ ni swinambyana leswi khulukaka endhawini yo oma.+ Ndzi chulula moya wa mina ehenhla ka mbewu ya wena,+ ni nkateko wa mina ehenhla ka vatukulu va wena.4 Kunene va ta huma onge hi le xikarhi ka byanyi bya rihlaza,+ ku fana ni mirhi ya phopla+ emakheleni ya mati.5 Loyi u ta ku: “Mina ndzi wa Yehovha.”+ Kutani luya u ta tivitana hi vito ra Yakobe,+ kasi un’wana u ta tsala evokweni rakwe a ku: “Ndzi wa Yehovha.” Naswona un’wana u ta tivitana hi vito ra Israyele.’+6 “Yehovha, Hosi ya Israyele+ ni Mukutsuri wa yena,+ Yehovha wa mavuthu, u te, ‘Hi mina wo sungula ni wo hetelela,+ a ku na Xikwembu xin’wana handle ka mina.+7 I mani loyi a fanaka na mina?+ A a huwelele, leswaku a ta swi vula, a ndzi rungulela swona.+ Ku sukela loko ndzi veke vanhu va khale swinene,+ vona a va vule swilo leswi taka ni swilo leswi nga ta nghena.8 N’wina mi nga chavi, mi nga tsemeki nhlana.+ Xana ku sukela enkarhini wolowo a ndzi mi twisanga ni ku mi byela swona ha un’we-un’we?+ Mi timbhoni ta mina.+ Xana xi kona Xikwembu xin’wana handle ka mina?+ E-e, Ribye+ a ri kona. A ndzi ri vonanga.’”9 Lava endlaka xifaniso lexi kovotliweke a hi va xiviri hinkwavo,+ naswona leswi rhandzekaka swa vona a swi nge pfuni nchumu;+ ku fana ni timbhoni ta vona a va voni nchumu,+ a va tivi nchumu, leswaku va ta khomiwa hi tingana.+10 I mani loyi a vumbeke xikwembu kumbe xifaniso lexi endliweke hi ku n’okisiwa?+ A swi pfunanga nchumu nikatsongo.+11 Waswivo! Hinkwavo lava tirhisanaka na yena va ta khomiwa hi tingana,+ naswona vaendli va swona i vanhu va la misaveni. Hinkwavo va ta hlengeletana swin’we.+ Va ta yima va nga fambi. Va ta chava. Hi nkarhi lowu fanaka va ta khomiwa hi tingana.+12 Loko ku ri loyi a kovotlaka nsimbi hi xiove xo vatla, a ri karhi a yi tirha hi makala; a yi fula hi tihamula, naswona a hambeta a yi tirha hi voko rakwe ra matimba.+ Nakambe, a khomiwa hi ndlala, a pfumala matimba. Mati a nga ma nwanga; hikwalaho u karhele.13 Loko ku ri loyi a vatlaka ntsandza, u tshambulute ngoti ya ku pima; a wu dirowa hi choko yo tshwuka; a wu tirha hi nchumu wo hala mhandzi; a hambeta a wu hala hi nchumu wo endla minkhwati, kutani hakatsongo-tsongo a wu endla wu fana ni munhu,+ wu saseka kukota vanhu, leswaku wu tshama endlwini.+14 Ku ni loyi a tirhaka ku tsema mikedari; u hlawula murhi wa muxaka wo karhi, murhi lowukulu ngopfu, a wu tshika wu kula exikarhi ka mirhi ya le khwatini.+ U byale murhi wa loreli, kutani mpfula leyi naka yi hambeta yi wu kurisa.15 Wu hundzuke nchumu lowu vanhu va tshivelaka ndzilo ha wona. Kutani a teka xiphemu xa wona a tinyawuxa ha xona. Entiyisweni u tshivela ndzilo, a baka xinkwa. A tlhela a endla xikwembu lexi a nga ta xi nkhinsamela.+ U wu endle xifaniso lexi vatliweke,+ a tiwisela eka xona.16 Kunene hafu ya wona u yi hisa endzilweni. Kasi hafu leyin’wana u oxa ha yona nyama leyi a yi dyaka, a xurha. A tlhela a tinyawuxa a ku: “Aha! Ndzi tinyawuxile. Ndzi vone ku vonakala ka ndzilo.”17 Kambe lowu seleke u wu endla xikwembu, xifaniso xakwe lexi vatliweke. A tiwisela eka xona, a nkhinsama a xi khongela a ku: “Ndzi kutsule hikuva u xikwembu xanga.”+18 A va swi tivanga,+ hambi ku ri ku swi twisisa,+ hikuva mahlo ya vona ma pfariwile lerova a va voni,+ mbilu ya vona lerova a yi twisisi.+19 Naswona a nga kona loyi a tsundzukaka embilwini+ yakwe kumbe loyi a nga ni vutivi kumbe ku twisisa,+ a ku: “Hafu ya wona ndzi yi hise hi ndzilo, naswona ndzi bake ni xinkwa hi makala ya yona; ndzi oxe nyama ndzi dya. Kambe, xana lowu seleke ndzi wu endla nchumu lowu nyenyetsaka?+ Xana ndzi nga tiwisela emahlweni ka ntsandza wo oma?”20 Yena u dya nkuma.+ Mbilu yakwe leyi xisiweke ya n’wi lahlekisa.+ Naswona a nga wu kutsuli moya-xiviri wakwe, a nga vuli a ku: “Xana mavunwa a ma kona evokweni ra mina ra xinene?”+21 “Tsundzuka swilo leswi, Wena Yakobe+ na Wena Israyele, hikuva u nandza wa mina.+ Ndzi ku vumbile.+ U nandza loyi a nga wa mina. Oho Israyele, mina a ndzi nge ku rivali.+22 Ndzi ta herisa ku tlula ka wena nawu kukota papa,+ ni swidyoho swa wena kukota papa lerikulu. Vuya eka mina,+ hikuva ndzi ta tlhela ndzi ku xava.+23 “N’wina matilo+ huwelelani hi ku tsaka, hikuva Yehovha u teke goza!+ Huwelelani hi ku hlula,+ n’wina swiphemu swa le hansi swa misava!+ Khanani n’wina tintshava,+ hi ku huwelela ka ku tsaka, wena khwati na n’wina mirhi leyi nga eka rona! Hikuva Yehovha u kutsule Yakobe, naswona u kombisa ku saseka+ kakwe eka Israyele.”24 Yehovha Mukutsuri+ wa wena ni Muvumbi wa wena ku sukela ekhwirini u te: “Mina Yehovha, ndzi endla hinkwaswo, ndzi tshambuluta matilo+ hi ndzexe, ndzi andlala misava.+ I mani loyi a a ri na mina?25 Ndzi pfilunganya swikombiso swa lava marito ya hava, hi mina Loyi a jamukisaka vavhumbhi;+ Loyi a tlherisaka tintlhari, Loyi a hundzulaka ni vutivi bya tona byi va vuphukuphuku;+26 Loyi a endlaka rito ra nandza wakwe ri va ntiyiso, Loyi a hetisisaka xikongomelo xa varhumiwa vakwe;+ Loyi a vulaka leswi hi Yerusalema, ‘Ku ta tshamiwa eka yena,’+ ni hi miti ya Yuda, ‘Yi ta pfuxiwa,+ tindhawu ta yona leti nga marhumbi ndzi ta ti yimisa’;+27 Loyi a byelaka xidziva xa mati a ku, ‘Oma; ni milambu ya wena hinkwayo ndzi ta yi omisa’;+28 Loyi a vulaka leswi malunghana na Korexe,+ ‘I murisi wa mina, hinkwaswo leswi ndzi swi tsakelaka u ta swi endla hi ku helela’;+ ni leswi ndzi swi vulaka malunghana na Yerusalema ndzi ku, ‘Wu ta pfuxiwa,’ ni tempele ndzi ku, ‘Masungulo ya wena ma ta vekiwa.’”+

robotstxt: allowed

filter: keep


text:
U nga maha bhaxara ya marevhista athu ya ma nga seketelwa ka Bhiblia ngu tidimi ti ti pindako 200. Direvhista da Muwoneleli di hi niga txhamuselo ya ti ti mahekako ha mafuni, ngu kuya ngu siprofeto sa Bhiblia. Direvhista diya di thavelela vathu ngu mahungu a manene a Mfumo wa Txizimu di tshumela di kuzeta vathu ti to ve kholwa ka Jesu Kristu. Khenjemuka! di komba nzila yo lwisana ni sikaratu sa masiku yawa di tshumela di kuzeta vathu ve kholwa ti to Mvangi wathu na hetisisa txithembiso txakwe txo tisa mafu a maphya o dikha ni o zumbiseka.
Bhala lidimi li u li lavako ha va nga khona tidimi, u gwita u phwita ha va nga kona Lava, u na wona mabhuku ya ma kuho ngu lidimi lonelo.


text:
Papila Leri Humaka Eka Huvo Leyi Fumaka
Eka Malandza-kulorhi:
Hakunene swa hi tsakisa ku mi tsalela papila leri eku sunguleni ka lembe leri ra nkoka! Eku heleni ka lembe ra 2014, se ku ta va ku hundze lembe-xidzana Hosi ya hina Yesu Kreste loyi a rhandzekaka a sungule ku fuma exikarhi ka valala vakwe.—Ps. 110:1, 2.
Eku sunguleni ka lembe leri ra ntirho, eka nhlangano wa lembe ni lembe wa Watch Tower Bible and Tract Society of Pennsylvania, Komiti ya Vuhundzuluxeri bya Bibele ya Misava Leyintshwa yi humese Bibele leyintshwa ya Xinghezi leyi antswisiweke leswaku vanhu va ta yi hlaya. Yehovha u tirhise vana vakwe lava totiweke hi moya leswaku va humesa Vuhundzuluxeri Bya Misava Leyintshwa. (Rhom. 8:15, 16) Leswi swi endla leswaku vuhundzuluxeri lebyi byi va byo hlawuleka, a swi tano ke?
Ku ringana malembe yo tala, Komiti ya Vatsari ya Huvo leyi Fumaka yi ri karhi yi endla leswaku vuhundzuluxeri bya Bibele byi rhangisiwa emahlweni. Namuntlha, Vuhundzuluxeri Bya Misava Leyintshwa byi kumeka hi tindzimi ta 121 byi helerile kumbe byi nga helelanga. Ha mi khutaza leswaku mi komba Yehovha ndlela leyi mi yi tlangelaka ha yona Bibele leyi mi nga na yona. Yi hlayeni naswona mi anakanyisisa ha yona siku ni siku. Xisweswo, mi ta tshinela eka Mutsari wa yona, ku nga Yehovha Xikwembu.—Yak. 4:8.
Ha khumbeka loko hi twa hi ta miringo leyi vamakwerhu va hina lava rhandzekaka va langutanaka na yona. Swa twisiseka leswi minkarhi yin’wana swi nga ha va tikelaka ku tsaka ni vamakwerhu va vona. Hi xikombiso, ndyangu wun’wana wa le Asia wa ha ku sungula ku koka exilogweni hileswi mana wa kona a lamaleke miri hinkwawo hi xitshuketa. Lexi hlamarisaka hileswaku madokodela a ma swi koti ku endla leswaku a vuyela exiyin’weni lexi a ri eka xona. Hakunene swa vava! Sweswi nuna wa kona u khathalela nsati wakwe vusiku ni nhlikanhi. N’wana wa vona wa jaha swin’we ni vana va vona vambirhi va vanhwanyana va veka xikombiso lexinene tanihi Vakreste hi ku va va seketela vatswari va vona hi rirhandzu. Ndyangu lowu lowunene ku katsa na n’wina hinkwenu lava mi hluleke miringo yo hambana-hambana mi nga va ni ntsako lowu tisiwaka hikwalaho ka ku tiyisela miringo leyi ringaka ripfumelo ra n’wina. (Yak. 1:2-4) Yehovha u tiyisekisa vatotiwa vakwe ni tinyimpfu tin’wana leswaku hi ta va ni ntsako loko hi hambeta hi tiyisela miringo hikuva hi ta katekisiwa hi nyiko ya vutomi lebyi nga heriki!—Yak. 1:12.
N’wexemu ku ve ni vanhu va 19 241 252 eXitsundzuxweni. Hakunene swa khutaza ku vona vanhu vo tala swonghasi va xixima Yehovha na Yesu Kreste hi ku va kona eka nhlangano wa nkoka swinene elembeni wa vanhu va Xikwembu! Hi nkarhi wa Xitsundzuxo, ku dzuneka lokukulu ku ye eka Yehovha loko vanhu va timiliyoni va va maphayona ya nkarhinyana hi March na April. Hakunene swa khutaza! Kutani xana a swi ku tsakisi ku tiva leswaku lava nga ta va maphayona ya nkarhinyana hi nkarhi wa ku endza ka mulanguteri wa xifundzha va nga va kona eka nhlangano hinkwawo wa maphayona lowu a nga ta wu fambisa, hambiloko riendzo rakwe ri nga ri hi n’hweti ya March kumbe April? Lava xalamukeke hi tlhelo ra moya va wu twisisa nkoka wa ku hambeta va hiseka entirhweni wo chumayela ni le mintirhweni ya vandlha. Ku tshama hi khomekile swi hi pfuna leswaku hi hambeta hi tiyile hi nga tsekatseki hi lwisana ni marhengu ya Sathana yo lava ku tsanisa ripfumelo ra hina ni ku hi hambukisa.—1 Kor. 15:58.
Mawaku ndlela leyi swi khutazaka ha yona ku xiya leswaku eka lembe ra ntirho leri hundzeke ku khuvuriwe vanhu va 277 344 lava kombiseke ku tinyiketela ka vona naswona sweswi va le gondzweni leri yisaka evuton’wini ku katsa ni vamakwerhu va vona emisaveni hinkwayo! (Mat. 7:13, 14) Vamakwerhu lava lavantshwa va lava nseketelo wa hina leswaku va ta “tiyisiwa eripfumelweni.” (Kol. 2:7) Hambetani mi khutazana leswaku mi ta tiyisela ku fika emakumu. (Mat. 24:13) “Vulavulani hi ku chavelela eka mimoya-xiviri leyi karhatekeke, seketelani lava tsaneke, vanani ni mbilu yo leha eka hinkwavo.” (1 Tes. 5:14) Xo hetelela, onge hinkwerhu ka hina hi nga ‘khongela minkarhi hinkwayo,’ hi ku: “Mfumo wa wena a wu te.”—1 Tes. 5:17; Mat. 6:10.
Hi kombela leswaku mi tiphina hi Buku Ya Lembe leri naswona swi tiveni leswaku ha mi rhandza hinkwerhu ka n’wina, n’wina lava rhandzaka Yehovha!
Vamakwenu,
Huvo leyi Fumaka Ya Timbhoni ta Yehovha


text:
‘A Hi Nyikeleni Gandzelo Ra Yehovha’
LOKO munhu wo karhi a ku endlela xiendlo xa musa, xana u swi kombisa njhani leswaku wa tlangela? Anakanyisisa hi ndlela leyi tindhuna ta nyimpi ta le Israyele ti kombiseke ku tlangela ka tona ha yona endzhaku ka loko ti lwe ni Vamidiyani. Nyimpi yoleyo yi lwiwe endzhaku ka loko Vaisrayele va gandzele Bali wa Peyori. Xikwembu xi endle leswaku vanhu va xona va hlula naswona leswi phangiweke enyimpini swi nyikiwe masocha ya 12 000 swin’we ni Vaisrayele hinkwavo. Hi ku pfumelelana ni leswi Yehovha a swi vuleke, masocha wolawo ma nyikele hi xiphemu xa nhundzu ya wona eka vaprista, ni Vaisrayele lavan’wana va nyikele hi xiphemu lexi fanaka eka Valevhi.—Tinhl. 31:1-5, 25-30.
Hambiswiritano, tindhuna ta nyimpi a ti lava ku endla leswi engetelekeke. Ti byele Muxe ti ku: “Malandza ya wena ma teke ntsengo wa vavanuna va nyimpi lava va languteriwaka hi hina, a nga kona ni un’we la vikiweke a kayivela eka hina.” Ti endle xiboho xo nyikela hi nsuku ni hi swin’wetsin’wetsi swo hambana-hambana tanihi gandzelo eka Yehovha. Ntiko hinkwawo wa swin’wetsin’wetsi swa nsuku a wu ri tikhilogiramu leti tlulaka 190.—Tinhl. 31:49-54.
Namuntlha vanhu vo tala na vona va swi tlangela swilo leswi Yehovha a va endleleke swona. Ku tlula kwalaho, a hi malandza ya Xikwembu ntsena lama tinyiketeleke lama kombisaka ku tlangela koloko. Hi xikombiso, anakanya hi muchayeri wa bazi loyi a a yisa vapfhumba a tlhela a va landza exitediyamu lexi ntsombano wa matiko yo hambana-hambana a wu khomeriwe eka xona le Bologna, eItaly, hi 2009. Hikwalaho ka leswi a a ri muchayeri la nga ni vuxiyaxiya swinene naswona a a rhurile, lava a va khandziye ebazini ra yena va n’wi tsalele khadi va n’wi nkhensa va tlhela va n’wi nyika mali swin’we ni buku leyi nge Xana Bibele Yi Dyondzisa Yini Hakunene? Muchayeri loyi wa bazi u te: “Ndzi ri amukele hi mandla mambirhi khadi leri va ndzi nyikeke rona swin’we ni buku, kambe mali ndza yi tlherisa hikuva ndzi lava ku nyikela ha yona leswaku mi ta ya emahlweni ni ntirho lowu mi wu endlaka. Hambileswi ndzi nga riki Mbhoni ya Yehovha, ndzi lava ku nyikela hikuva ndza swi vona leswaku leswi mi swi endlaka mi swi endla hikwalaho ka rirhandzu.”
Ndlela yin’wana leyi u nga swi kombisaka ha yona leswaku wa swi tlangela leswi Yehovha a ku endleleke swona i ku nyikela eka ntirho wa misava hinkwayo wa Timbhoni ta Yehovha. (Mat. 24:14) Tindlela tin’wana leti van’wana va hlawulaka ku nyikela ha tona ti hlamuseriwe eka bokisi leri fambisanaka ni xihloko lexi.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Marka 15:1-47
15 Hi ku hatlisa hi vurhonga vaprista lavakulu ni vakulukumba ni vatsari, ni Sanedri hinkwayo, va kanerisana,+ kutani va boha Yesu va famba na yena va n’wi nyiketa eka Pilato.+2 Kutani Pilato a n’wi tlhandleka xivutiso: “Xana u hosi ya Vayuda?”+ A n’wi hlamula a ku: “Wena hi wexe u vula swona.”+3 Kambe vaprista lavakulu va ya emahlweni va n’wi hehla hi swilo swo tala.+4 Pilato a sungula ku n’wi vutisa nakambe, a ku: “Xana u pfumala xo angula xona?+ Vona leswaku va ku hehla hi swihehlo swo tarisa ku yini.”+5 Kambe Yesu a nga ha hlamulanga, lerova Pilato a sungula ku hlamala.+6 Enkhubyeni wun’wana ni wun’wana a a va ntshunxela mukhotsiwa wun’we, loyi va n’wi kombelaka.+7 Enkarhini wolowo a ku ri ni munhu la vuriwaka Barabasi loyi a a bohiwile ni vapfukeri va mfumo, lava loko va ri karhi va pfukela mfumo va dlayeke hi vomu.+8 Kutani ntshungu wu tlhandluka, wu sungula ku kombela hi ku ya hilaha a a wu endlela hakona.9 Pilato a wu angula, a ku: “Xana mi lava leswaku ndzi mi ntshunxela hosi ya Vayuda?”+10 Hikuva a a swi lemukile leswaku vaprista lavakulu va n’wi nyikete+ hikwalaho ka mona.+11 Kambe vaprista lavakulu va kucetela ntshungu leswaku, ku ri na sweswo,+ a wu ntshunxela Barabasi.12 Kambe Pilato a tlhela a wu angula a ku: “Kutani, xana ndzi fanele ndzi endla yini hi loyi mi n’wi vulaka hosi+ ya Vayuda?”+13 Wu tlhela wu huwelela wu ku: “N’wi belele!”+14 Kambe Pilato a ya emahlweni a ku eka wona: “Ha yini, xana u endle xilo xihi xo biha?” Kambe, wu huwelela hilaha ku engetelekeke wu ku: “N’wi belele!”+15 Kutani Pilato, hi ku navela ku enerisa ntshungu,+ a wu ntshunxela Barabasi, naswona, kuteloko Yesu a biwile hi ximoko, a n’wi nyiketa leswaku a beleriwa.+16 Kutani masocha ma n’wi yisa exivaveni, hileswaku, exigodlweni xa ndhuna-nkulu; kutani ma vitana ntlawa hinkwawo wa masocha ma ta endhawini yin’we,+17 ma n’wi ambexa nguvu ya xivunguvungu naswona ma luka harhi ya mitwa ma n’wi tlhandleka yona.+18 Kutani ma n’wi xeweta ma ku: “Xewani,+ wena Hosi ya Vayuda!”19 Nakambe, ma n’wi ba enhlokweni hi rihlanga, ma n’wi tshwutelela kutani ma nkhinsama hi matsolo, ma n’wi gandzela.+20 Eku heteleleni, loko ma endle xihlekiso hi yena, ma n’wi hluvula nguvu ya xivunguvungu, ma n’wi ambexa tinguvu takwe ta le handle. Kutani ma n’wi humesa ku ya n’wi belela.+21 Ma tlhela ma sindzisa muhundzi wa ndlela, Simoni un’wana wa le Kirena, la humaka endhawini ya le makaya, tata wa Alekzanda na Rhufasi, leswaku a rhwala mhandzi+ yakwe ya nxaniso.22 Kutani ma n’wi yisa endhawini leyi vuriwaka Golgota, leri loko ri hundzuluxeriwa ri vulaka Ndhawu ya Ripala.+23 Kwalaho ma ringeta ku n’wi nyika vhinyo leyi pfanganisiweke ni xidzidzirisi xa mira,+ kambe a ala ku yi nwa.+24 Kutani ma n’wi belela, ma ava tinguvu+ takwe ta le handle hi ku hoxa vuhlolotwana, leswaku ma ta kuma leswi un’wana ni un’wana a nga ta teka swona.+25 Sweswi a ku ri awara ya vunharhu,+ kutani ma n’wi belela.26 Naswona ehenhla ka yena a ku tsariwe marito ya xihehlo+ lexi a a hehliwa ha xona, “Hosi ya Vayuda.”+27 Ku tlula kwalaho, va belela swigevenga swimbirhi swin’we na yena, xin’wana exineneni xakwe ni xin’wana eximatsini xakwe.+28 ——29 Naswona lava hundzaka hi kona a va n’wi tseketsela,+ va hlakahla tinhloko va ku: “Aha! Wena la nga ta wisa tempele u tlhela u yi aka hi masiku manharhu,+30 tiponise hi ku xika emhandzini+ ya nxaniso.”31 Hi mukhuva lowu fanaka, na vona vaprista lavakulu a va endla xihlekiso va ri ni vatsari va ku: “Van’wana u va ponisile; yena hi byakwe wa tsandzeka ku tiponisa!+32 Kreste Hosi ya Israyele a a xike sweswi emhandzini ya nxaniso, leswaku hi ta vona hi tlhela hi kholwa.”+ Hambi ku ri lava beleriweke na yena a va n’wi rhukana.+33 Loko ku fika awara ya vutsevu, munyama wu funengeta tiko hinkwaro ku fikela hi awara ya vukaye.+34 Kutani hi awara ya vukaye Yesu a huwelela hi rito lerikulu a ku: “Eli, Eli, lama sabaktani?” leswi loko swi hundzuluxeriwa swi vulaka: “Xikwembu xanga, Xikwembu xanga, u ndzi tshikele yini?”+35 Kutani van’wana lava a va yime ekusuhi, loko va swi twa, va ku: “Maswivo! U vitana Eliya.”+36 Kambe un’wana a tsutsuma, a tsakamisa xiponci hi vhinyo yo dzunga, a xi tlhoma erihlangeni, a sungula ku n’wi nwisa,+ a ku: “N’wi tshikeni! Hi ta vona loko Eliya a ta ta a ta n’wi hawula.”+37 Kambe Yesu a huwelela hi matimba, kutani a timeka.+38 Hiloko nguvu+ ya vukwetsimelo yi handzuka hi le xikarhi ku suka ehenhla ku ya ehansi.+39 Kutani, loko ndhuna ya vuthu leyi a yi yimile ekusuhi na yena yi langutile, yi vona leswaku u timeke eswiyin’weni swo tani, yi ku: “Hakunene munhu loyi a a ri N’wana wa Xikwembu.”+40 A ku ri ni vavasati lava a va langutile va ri ekule,+ exikarhi ka vona a ku ri na Mariya Magadala swin’we na Mariya mana wa Yakobo Lontsongo na Yosi, na Salome,+41 lava a va fambisana na yena+ va n’wi tirhela loko a ha ri eGaleliya, ni vavasati van’wana vo tala lava va tlhandlukeleke na yena eYerusalema.+42 Leswi ana se a ri rhengile swinene, naswona a ku ri siku ro Lunghiselela, hileswaku, leri rhangelaka savata,43 hiloko ku ta Yosefa wa Arimatiya, xirho xa Huvo lexi dumeke, loyi na yena a a rindzele mfumo wa Xikwembu.+ A va ni xivindzi xo nghena emahlweni ka Pilato a kombela ntsumbu+ wa Yesu.44 Kambe Pilato a a nga swi tivi leswaku u file kumbe e-e, kutani a vitana ndhuna ya vuthu, a yi vutisa leswaku u file kumbe a nga si fa.45 Kuteloko a tiyisekile eka ndhuna ya vuthu, a nyika Yosefa+ ntsumbu.46 Hiloko a xava ntsembyana wa risima kutani a n’wi hawula, a n’wi tsondzela hi ntsembyana wa risima ivi a n’wi lata+ eka sirha-bako+ leri kovotliweke eribyeni lerikulu; kutani a khunguluxela ribye enyangweni ya sirha-bako ra xitsundzuxo.+47 Kambe Mariya Magadala na Mariya mana wa Yosi va ya languta laha a a latiwe kona.+


text:
XALAMUKA!
April 2014 | Ndza Ha Hanyela Yini?
—Swivangelo Swinharhu Swo Hambeta U Hanya
Xana u tshame u ehleketa hi ku tidlaya kumbe u tiva un’wana loyi a tshameke a ehleketa hi ku endla tano? Ku tiva leswaku u hanyela yini swi ta ku pfuna leswaku u cinca vonelo ra wena.
Ta Rivala
Tinhloko-mhaka ti katsa: doroba leri tirhoboto ta rona ti lawuriwaka hi khompyuta yin’we, xilemukiso lexi khumbaka swa rihanyo ni nyenyana ya nhova leyi nga ni malembe ya 60 leyi tlhotlhorheke vondlo.
LESWI NGA PFUNAKA NDYANGU
Ndlela Yo Amukela Ndzayo
Xana ndzayo kumbe xitsundzuxo lexi vavaka swi nga ku pfuna njhani?
NHLOKOMHAKA YA XIFUNENGETO
Ndza Ha Hanyela Yini?
I yini lexi nga endlaka leswaku munhu a teka rifu tanihi munghana?
NHLOKOMHAKA YA XIFUNENGETO
Swiyimo Swa Cinca
Hambiloko swiyimo swa wena swi nga cinci, u nga cinca langutelo ra wena.
NHLOKOMHAKA YA XIFUNENGETO
U Nga Wu Kuma Mpfuno
Swilo swinharhu leswi nga ku pfunaka leswaku u hambeta u hanya.
NHLOKOMHAKA YA XIFUNENGETO
Ku Ni Ntshembo
Ku fana ni ku vonakala loku vonakaka ekule, ntshembo wu nga ku pfuna leswaku u langutela vumundzuku.
INTERVIEW
“Ndza Tiyiseka Leswaku Ku Ni Muvumbi”
Frédéric Dumoulin a a nga ha lavi ku twa nchumu hi swa vukhongeri naswona u sungule ku nga ha pfumeli leswaku Xikwembu xi kona. Xana ku dyondza ka yena Bibele ni ku endla ndzavisiso wa swilo leswi hanyaka swi n’wi khorwise njhani leswaku ku ni Muvumbi?
MATIKO NI VANHU
Ku Endzela Tiko Ra Cambodia
Ha yini vanhu lava nga si tshamaka va vonana va xiximana va tirhisa swithopo swo tanihi buti, sesi, hahani, malume na kokwana?
LESWI BIBELE YI SWI VULAKA
Xihlawuhlawu
Xana tinxaka hinkwato ta vanhu ta ringana? Xana xihlawuhlawu xi ta kala xi hela?
XANA SWI LO ENDLIWA?
Timpapa Ta Phaphatani
Timpapa ta phaphatani leri vuriwaka Blue Morpho ti nga ha vonaka ti rheta kambe ti ni swilo swin’wana leswi nga voniwaka hi makhiroskopu. Swi tirha yini swilo swa kona?
Swin'wana Leswi Nga Kona Eka Website Leyi
I Yini Leswi Ndzi Faneleke Ndzi Swi Tiva Hi Ku Rhumelana Swilo Swa Timhaka Ta Masangu?
Xana ku ni munhu la ku sindzisaka ku rhumela swilo swa timhaka ta masangu? Hi byihi vuyelo bya ku rhumelana swilo swa timhaka ta masangu? Xana i mukhuva lowu nga riki na khombo?
Xana U Ni Xivundza?
Xiya swilo swinharhu leswi nga ku pfunaka ku hlula xivundza ni ku aka xinghana lexi tiyeke.
Ndzi Fanele Ndzi Endla Yini Loko Ndzi Xanisiwa?
Vo tala lava xanisiwaka va titwa va nga pfuni nchumu. Xihloko lexi xi hlamusela leswi nga endliwaka ku antswisa xiyimo.
Munghana Wa Xiviri U Njhani?
Swa olova ku kuma vanghana lava nga riki va ntiyiso kambe xana munghana wa xiviri u nga n’wi kuma njhani?
Yosefa A Ponisa Vutomi
Hlayani Genesa tindzima 41-


text:
NDZIMA 17
‘Tiakeni eRipfumelweni Ra N’wina Ro Kwetsima Swinene’
“Hi ku tiaka eripfumelweni ra n’wina ro kwetsima swinene, . . . tihlayiseni erirhandzwini ra Xikwembu.”—YUDHA 20, 21.
1, 2. Hi wihi ntirho wo aka lowu u langutaneke na wona naswona ha yini swi ri swa nkoka ku xiya ndlela leyi u akaka ha yona?
A HI nge u le ku akeni naswona se u ni nkarhi wo leha u ri karhi u aka. Nakambe swa ha ta teka nkarhi leswaku muako wolowo wu hela. Ku ta fikela sweswi ntirho lowu wa tika kambe wa ku enerisa. Hambi ko ba lexi dumaka u tiyimisele ku wu heta hikuva ndlela leyi u akaka ha yona yi ta khumba vutomi bya wena ni vumundzuku bya wena. Ha yini? Hikuva nchumu lowu u wu akaka i vumunhu bya wena.
2 Mudyondzisiwa Yudha u vula leswaku hi fanele hi aka vumunhu bya hina. Loko a khutaza Vakreste leswaku va ‘tihlayisa erirhandzwini ra Xikwembu,’ u tlhele a vula lexi nga va pfunaka, a ku: ‘Tiakeni eripfumelweni ra n’wina ro kwetsima swinene.’ (Yudha 20, 21) Hi tihi tindlela tin’wana leti u nga akaka vumunhu bya wena ha tona, leswaku ripfumelo ra wena ri tiya kutani u tshama u ri la rhandzekaka eka Xikwembu? A hi xiyeni tindlela tinharhu leti nga ta hi pfuna leswaku hi kota ku aka vumunhu bya hina.
AKA RIPFUMELO RA WENA HI SWILERISO SWA YEHOVHA
3-5. (a) Xana Sathana u lava leswaku u yi languta njhani milawu ya Yehovha? (b) Xana hi fanele hi yi teka njhani milawu ya Yehovha naswona yi hi pfuna hi ndlela yihi? Kombisa.
3 Yo sungula, hi fanele hi tiyisa ripfumelo ra hina hi milawu ya Yehovha. Loko u ri karhi u hlaya buku leyi, u dyondze swileriso swo hlayanyana swa Yehovha swa ndlela leyi u faneleke u hanya ha yona. Xana u anakanya yini hi swona? Sathana u lava ku ku kanganyisa leswaku u vona onge milawu ya Yehovha yi ku endla hlonga. Ku sukela loko rhengu leri ri tirhile le Edeni u ye emahlweni a ri tirhisa. (Genesa 3:1-6) Xana ri ta tirha eka wena? Swi ta ya hi leswaku u teka milawu ya Yehovha yi ri ya nkoka ku fikela kwihi.
4 Hi xikombiso: A hi nge u le ku fambeni entangeni wo xonga kutani u vona darata yo leha leyi tsemakanyaka entangeni. Ndhawu leyi nga hala ka darata yi vonaka yi xongile swinene. Eku sunguleni, u nga ha ehleketa leswaku darata leyi yi ku sivela ku ya endhawini liya yo xonga. Kambe, loko u ku kelu, u vona nghala yi rhamele xiharhi! Hiloko u swi twisisa leswaku darata leyi i xisirhelelo. Xana ku ni xivandzana lexi ku rhameleke? Rito ra Xikwembu ri hi lemukisa ri ku: “Hlayisani mianakanyo ya n’wina leyi hlutekeke, mi hiteka. Xirha xa n’wina, Diyavulosi, xa famba-famba ku fana ni nghala leyi vombaka, yi lava wa ku n’wi dya.”—1 Petro 5:8.
5 Sathana i muhloti la nga ni tihanyi. Hikwalaho ka leswi Yehovha a nga swi laviki leswaku hi dyiwa hi Sathana, u hi vekele milawu leyi nga ta hi sirhelela eka ‘marhengu ya yena yo tala ya vukanganyisi.’ (Vaefesa 6:11, nhlamuselo ya le hansi ya NW) Nkarhi na nkarhi loko hi anakanyisisa hi milawu ya Xikwembu, hi fanele hi vona leswaku xi hi vekele yona hileswi xi hi rhandzaka, tanihi leswi xi nga Tata wa hina. Loko hi yi languta hi ndlela yoleyo, hi ta swi vona leswaku ya hi sirhelela ni ku endla leswaku hi tsaka. Mudyondzisiwa Yakobo u tsale a ku: “Loyi a kambisisaka nawu lowu hetisekeke lowu fambisanaka ni ntshunxeko ni loyi a phikelelaka eka wona, . . . u ta tsaka eku wu endleni kakwe.”—Yakobo 1:25.
6. Hi yihi ndlela leyinene yo aka ripfumelo ra hina eka milawu ya Xikwembu? Kombisa.
6 Ku hanya hi ku kongomisiwa hi milawu ya Xikwembu i ndlela leyinene yo aka ripfumelo ra hina eka Munyiki wa Nawu ni le ka vutlhari lebyi hi byi kumaka eka yona. Hi xikombiso, “nawu wa Kreste” wu katsa xileriso xa Yesu xa ku dyondzisa van’wana “swilo hinkwaswo leswi [a hi] leriseke swona.” (Vagalatiya 6:2; Matewu 28:19, 20) Vakreste va tlhela va yingisa nawu lowu va lerisaka ku hlengeletana leswaku va gandzela Xikwembu swin’we ni ku khutazana. (Vaheveru 10:24, 25) Milawu ya Xikwembu yi tlhela yi hi khutaza leswaku hi khongela xona minkarhi hinkwayo swi huma embilwini. (Matewu 6:5-8; 1 Vatesalonika 5:17) Loko hi hanya hi milawu leyi, hi ta ya hi swi vona leswaku yi huma eka Xikwembu lexi hi rhandzaka. Loko hi yi yingisa hi ta kuma ntsako ni ku eneriseka leswi hi nga taka hi nga swi kumi emisaveni leyi yo homboloka. Loko u ri karhi u anakanyisisa hi ndlela leyi u vuyeriweke ha yona hi ku hanya hi milawu ya Xikwembu, ripfumelo ra wena ri ta tiya.
7, 8. Xana Rito ra Xikwembu ri va tiyisekisa njhani lava karhatekaka hi mhaka ya leswaku a va nge swi koti ku tshama va tshembekile eka Yehovha loko va ri karhi va kula?
7 Van’wana va pfa va karhateka leswaku swi ta va tikela ku hanya hi milawu ya Yehovha loko va ri karhi va kula. Va chava leswaku va ta pfa va yi tlula. Loko ku ri leswaku u tshama u titwa hi ndlela yoleyo, anakanyisisa hi marito lama nge: “Mina Yehovha, ndzi Xikwembu xa wena, Loyi a ku dyondziselaka ku ku pfuna, Loyi a ku fambisaka endleleni leyi u faneleke u famba hi yona. Kunene loko a wu yingise swileriso swa mina! Kutani ku rhula ka wena a ku ta fana ni nambu, ni ku lulama ka wena a ku ta fana ni magandlati ya lwandle.” (Esaya 48:17, 18) Xana u tshama u anakanyisisa hi ndlela leyi marito lawa ma tiyisaka nhlana ha yona?
8 Tsalwa leri ri hi tsundzuxa leswaku hi ta vuyeriwa loko hi yingisa Yehovha. U hi tshembisa leswaku hi ta vuyeriwa hi tindlela timbirhi loko hi n’wi yingisa. Yo sungula, ku rhula ka hina ku ta va kona hi masiku ku fana ni nambu lowu nga phyiki. Ya vumbirhi, ku lulama ka hina ku ta fana ni magandlati ya lwandle. Loko u yime eribuweni ra lwandle kutani u languta magandlati ma ri karhi ma ba, wa swi vona leswaku a ma nge pfuki ma herile. Yehovha u vula leswaku u nge karhali ku endla leswinene ku fana ni magandlati ya lwandle lama tshamaka ma ri karhi ma ba. Loko u tiyimisele ku tshama u tshembekile eka yena, u ta ku pfuna leswaku u nga tluli milawu ya yena. (Hlaya Pisalema 55:22.) Xana switshembiso swo tano a swi ku pfuni leswaku u aka ripfumelo ra wena eka Yehovha ni le ka milawu ya yena?
‘CHIVIRIKELA KU VA LA WUPFEKE’
9, 10. (a) Ha yini ku wupfa ku ri pakani leyinene leyi Vakreste va faneleke va yi fikelela? (b) Xana vuxaka lebyinene na Yehovha byi hi pfuna njhani leswaku hi tsaka?
9 Ndlela ya vumbirhi yo aka vumunhu bya wena yi sekeriwe eka marito lawa lama huhuteriweke, lama nge: “A hi chivirikeleni eku wupfeni.” (Vaheveru 6:1) Ku wupfa i pakani leyi Mukreste a faneleke a yi fikelela. Hambileswi hi nge swi kotiki ku va lava hetisekeke eka mafambiselo lawa, hi nga swi kota ku va lava wupfeke. Nakambe, Vakreste va tirhela Yehovha va tsakile loko va ri karhi va wupfa. Ha yini swi ri tano?
10 Mukreste la wupfeke i munhu la nga ni vuxaka lebyinene na Yehovha. U languta swilo hi ndlela leyi Yehovha a swi langutaka ha yona. (Yohane 4:23) Pawulo u te: “Lava va fambaka hi ku pfumelelana ni nyama va anakanya swilo swa nyama, kambe lava va fambaka hi ku pfumelelana ni moya va anakanya swilo swa moya.” (Varhoma 8:5) Munhu la vonaka swilo hi tihlo ra nyama a nga tsaki hikuva a nga anakanyeli van’wana naswona u kholwa leswi a swi vonaka ntsena. Kambe munhu la nga ni vuxaka lebyinene na Yehovha wa tsaka hikuva Yehovha i “Xikwembu lexi tsakeke.” (1 Timotiya 1:11) U tiyimisele ku tsakisa Yehovha naswona wa tsaka hambiloko a langutane ni miringo. Ha yini? Miringo yi hi pfuna leswaku hi swi veka erivaleni leswaku Sathana i muhembi yi tlhela yi tiyisa ku tshembeka ka hina leswaku Tata wa hina la nge matilweni a ta tsaka.—Swivuriso 27:11; hlaya Yakobo 1:2, 3.
11, 12. (a) Xana Pawulo u vule yini hi ‘matimba ya Mukreste ya ku twisisa,’ naswona rito ku ‘letela’ ri vula yini? (b) Xana miri wu fanele wu leteriwa njhani leswaku wu tiyelela?
11 Leswaku munhu a va ni vuxaka lebyinene na Yehovha nileswaku a va la wupfeke, u fanele a tiletela. Anakanyisisa hi tsalwa leri: “Swakudya leswi tiyeke i swa vanhu lava wupfeke, lava va letelaka matimba ya vona ya ku twisisa hi ku ma tirhisa leswaku va hambanisa leswi lulameke ni leswi hoxeke.” (Vaheveru 5:14) Loko Pawulo a vula leswaku matimba ya hina ya ku twisisa ma fanele ma ‘leteriwa,’ u tirhise rito ra Xigriki leri swi nga endlekaka leswaku a ri hlamusela ndlela leyi vatlangi va mitlangu va Magriki va lembe-xidzana ro sungula a va tiletela ha yona. Kutani anakanya hi ndlela leyi a va tiletela ha yona.
12 Loko ha ha ku velekiwa miri ya hina a yi nga koti ku endla nchumu. Hi xikombiso, n’wana a nga swi koti ku ma lawula hilaha ku heleleke mavoko ni milenge ya yena. Hi yona mhaka leyi mavoko ya yena ma tlanga-tlangaka, a kala a titova kutani a sungula ku rila. Kambe loko a ri karhi a kula u kota ku lawula swirho swa yena hakatsongo-tsongo. U sungula ku kasa kutani a deya eku heteleleni a tsutsuma. * Kambe ku vuriwa yini hi mutlangi? Loko u vona mutlangi a ri karhi a tsutsuma-tsutsuma naswona a tlula-tlula hi ndlela leyi hlamarisaka, a wu kanakani leswaku miri wa yena wu leteriwe kahle. Vuswikoti lebyi a nga na byona a byi lo tiendlakalela kambe u lo kulula a n’watseka. Bibele yi vula leswaku ku tiletela ko tano ku “pfuna katsongo.” Kambe ku letela matimba ya hina ya ku twisisa ku tiyisa vuxaka bya hina na Yehovha.—1 Timotiya 4:8.
13. Hi nga ma letela njhani matimba ya hina ya ku twisisa?
13 Ebukwini leyi, hi hlamusele tinhla to tala leti nga ku pfunaka leswaku u letela matimba ya wena ya ku twisisa leswaku u kota ku tshama u tshembekile eka Yehovha. Anakanyisisa hi milawu ya Xikwembu kutani u khongela loko u ri karhi u endla swiboho siku ni siku. Eka xiboho xin’wana ni xin’wana lexi u xi endlaka, rhanga hi ku tivutisa u ku: ‘Xana milawu ya Xikwembu yi ri yini emhakeni leyi? Ndzi nga yi tirhisa njhani? Hi xihi xiboho lexi nga ta endla leswaku Tata wa mina la nge matilweni a tsaka?’ (Hlaya Swivuriso 3:5, 6; Yakobo 1:5.) Loko u endla swiboho hi ndlela leyi, swi ta ku pfuna leswaku u letela matimba ya wena ya ku twisisa. Kutani vuxaka bya wena na Yehovha byi ta tiya.
14. Hi fanele hi tiyimisela ku endla yini leswaku hi ta aka ripfumelo ra hina, kambe i yini lexi hi faneleke hi tivonela eka xona?
14 Hambileswi hi nga vaka vanhu lava wupfeke, kambe hi fanele hi tshama hi ri karhi hi tiyisa vuxaka bya hina na Yehovha. Munhu a nge kuli loko a nga dyi. Hi yona mhaka leyi Pawulo a nga te: “Swakudya leswi tiyeke i swa vanhu lava wupfeke.” Leswaku u kota ku aka ripfumelo ra wena u fanele u ya emahlweni u dyondza Rito ra Xikwembu. Ku tirhisa leswi u swi dyondzaka i vutlhari naswona Bibele yi ri: “Vutlhari i nchumu wa risima.” Hi fanele hi tiyimisela ku tiwundla hi tidyondzo ta risima leti Tata wa hina a hi nyikaka tona. (Swivuriso 4:5-7; 1 Petro 2:2) Kambe a hi fanelanga hi tiendla van’wantlhadyana kumbe hi tikukumuxa hileswi hi tivaka Xikwembu. Hi fanele ku tshama hi ri karhi hi tikambisisa leswaku ku tikukumuxa ni ku tsana kun’wana swi nga dzimi timitsu etimbilwini ta hina. Pawulo u te: “Tshamani mi ri karhi mi tikambela ku vona loko mi ri eripfumelweni, tshamani mi tikombisa leswi n’wina mi nga swona.”—2 Vakorinto 13:5.
15. Ha yini rirhandzu ri ri ra nkoka leswaku hi tiyisa vuxaka bya hina na Yehovha?
15 Hambiloko muako wu herile kambe ntirho wa ha ya emahlweni. Muako wu lava ku tshama wu ri karhi wu khathaleriwa ni ku lunghisiwa laha ni lahaya naswona wu nga ha engeteriwa loko swi laveka. Hi fanele hi endla yini leswaku hi va lava wupfeke ni ku tiyisa vuxaka bya hina na Yehovha? Nchumu wa nkoka swinene i rirhandzu. Swi lava hi ya emahlweni hi rhandza Yehovha ni vapfumeri-kulorhi. Loko hi nga ri na rirhandzu vutivi ni mintirho ya hina swi ta va swa hava, swi ta fana ni xingelengele lexi baka pongo. (1 Vakorinto 13:1-3) Rirhandzu ri ta hi pfuna leswaku hi va Vakreste lava wupfeke nileswaku hi tiyisa vuxaka bya hina na Yehovha.
TSHAMA U RI KARHI U ANAKANYISISA HI LESWI YEHOVHA A SWI TSHEMBISAKA
16. Xana Sathana u lava leswaku hi titwa njhani naswona hi xihi xisirhelelo lexi Yehovha a hi nyikaka xona?
16 A hi kambisise ndlela ya vunharhu leyi u nga akaka vumunhu bya wena ha yona. Leswaku u ta kota ku va mulandzeri wa xiviri wa Kreste, u fanele u xiya ndlela leyi u ehleketaka ha yona. Sathana, mufumi wa misava leyi u ni vuswikoti byo endla leswaku vanhu va tivona va nga ri nchumu. (Vaefesa 2:2) Ku titwa hi ndlela yo tano swi ni khombo eka Mukreste ku fana ni yindlu ya timhandzi leyi hlaseriweke hi muhlwa. Nkateko wa kona, Yehovha u hi nyika nchumu lowu hi nga tisirhelelaka ha wona, ku nga ntshembo.
17. Xana Rito ra Xikwembu ri swi komba njhani leswaku ntshembo i wa nkoka?
17 Bibele yi longoloxa swisirhelelo swo hambana-hambana leswi hi nga tisirhelelaka ha swona eka Sathana ni misava leyi kutani hi tiyisa vuxaka bya hina na Yehovha. Xisirhelelo xa nkoka i xihuku, lexi nga “ntshembo wa ku ponisiwa.” (1 Vatesalonika 5:8) Hi nkarhi wa ku tsariwa ka Bibele, socha a ri swi tiva leswaku a ri nga ta pona loko ri nga vehelanga xihuku. Hakanyingi a xi endliwa hi nsimbi kutani xi hoxiwa dzovo endzeni leswaku socha ri nga vaviseki enhlokweni. Tanihi leswi xihuku xi sirhelelaka nhloko, ntshembo wu sirhelela mianakanyo ya hina.
18, 19. Hi xihi xikombiso lexi Yesu a xi vekeke emhakeni ya ku va ni ntshembo naswona hi nga n’wi tekelela njhani?
18 Yesu u hi vekele xikombiso lexinene ngopfu xa ku va ni ntshembo. Tsundzuka ndlela leyi a tiyiseleke ha yona evusikwini byo hetelela loko a ri laha misaveni. Munghana wa yena lonkulu u n’wi xengile hikwalaho ka mali. Un’wana u vule leswaku a nga n’wi tivi ni ku n’wi tiva. Lavan’wana va baleke va n’wi siya. Vanhu va rikwavo va n’wi jikerile kutani va n’wi nyiketa eka masocha ya Varhoma leswaku ma n’wi dlaya hi ndlela ya tihanyi. A nga kona loyi a nga tshama a langutana ni miringo leyi Yesu a yi tiyiseleke. Xana u pfuniwe hi yini? Vaheveru 12:2 yi ri: “Hikwalaho ka ntsako lowu a wu vekiwe emahlweni ka yena u tiyisele mhandzi ya nxaniso, a tsan’wa tingana, kutani a tshama evokweni ra xinene ra xiluvelo xa Xikwembu.” Yesu u tshame a ri karhi a anakanya hi “ntsako lowu a wu vekiwe emahlweni ka yena.”
19 Hi wihi ntsako lowu a wu vekiwe emahlweni ka Yesu? A a swi tiva leswaku loko a tiyisela, u ta pfuneta eku kwetsimisiweni ka vito ra Yehovha. A a ta kombisa hilaha ku heleleke leswaku Sathana i muhembi. Ku tiva sweswo swi n’wi endle leswaku a tsaka swinene. Nakambe a a swi tiva leswaku Yehovha u ta nkhensa vutshembeki bya yena nileswaku ku nga ri khale u ta tlhela a va ni Tata wa yena. Ntshembo wolowo wu tiyise Yesu hambiloko a langutane ni swiyimo swo tika swinene. Hi fanele hi endla hilaha ku fanaka. Na hina hi ni ntsako lowu vekiweke emahlweni ka hina. Yehovha u nyike un’wana ni un’wana wa hina lunghelo ro kwetsimisa vito ra yena lerikulu. Hi nga kombisa leswaku Sathana i muhembi hi ku pfumela ku lawuriwa hi Yehovha ni ku tshama hi ri lava rhandzekaka eka Tata wa hina, ku nga khathariseki leswaku hi langutana ni miringo ya njhani.
20. I yini lexi nga ku pfunaka leswaku u tshama u ri karhi u anakanya leswinene ni ku va ni ntshembo?
20 Yehovha u tiyimisele hi mbilu hinkwayo ku hakela malandza ya yena yo tshembeka. (Esaya 30:18; hlaya Malakiya 3:10.) Wa tsaka loko a nyika malandza yakwe hinkwaswo leswi ma swi kombelaka. (Pisalema 37:4) Kutani tshama u ri karhi u anakanyisisa hi switshembiso swa Xikwembu. U nga tshuki u pfumelela misava ya Sathana yi onha mianakanyo ya wena. Loko u vona leswaku mahanyelo yo biha ma sungula ku onha mianakanyo ya wena, khongela Yehovha hi mbilu hinkwayo leswaku a ku nyika ‘ku rhula ka yena loku tlulaka miehleketo hinkwayo.’ Ku rhula koloko ka Yehovha ku ta sirhelela mbilu ya wena ni mianakanyo ya wena.—Vafilipiya 4:6, 7.
21, 22. (a) Hi swihi switshembiso leswi tsakisaka leswi lava “ntshungu lowukulu” va swi languteleke? (b) Hi xihi xitshembiso lexi u xi languteleke hi mahlo-ngati naswona u tiyimisele ku endla yini?
21 Hi langutele ku hetiseka ka switshembiso leswi tsakisaka hi mahlo-ngati! Loko hi ri va “ntshungu lowukulu,” lava nga ta ‘huma enhlomulweni lowukulu,’ a hi anakanyeni hi vutomi lebyi nga heriki lebyi hi nga ta tiphina hi byona ku nga ri khale. (Nhlavutelo 7:9, 14) Loko Sathana ni madimona va nga ha ri kona, hi ta titwa hi ntshunxekile hi ndlela leyi hi nga kotiki ku yi anakanya sweswi. A nga kona la nga tshama a tokota vutomi emisaveni leyi nga fumiwiki hi Sathana. Loko Sathana se a nga ha ri kona, anakanya ntsako lowu hi nga ta tiphina ha wona loko hi lunghisa misava leyi leswaku yi va paradeyisi, ehansi ka nkongomiso wa Yesu ni vafumi-kulobye va 144 000. Ha tsaka ku tiva leswaku vuvabyi ni ku lamala hinkwako swi ta herisiwa naswona varhandziwa va hina lava feke va ta pfuxiwa emasirheni, kutani hi ta hanya hi ndlela leyi Xikwembu xi lavaka hi hanya ha yona! Loko hi ri karhi hi hetiseka hakatsongo-tsongo, hi ta kuma hakelo leyikulu, ku nga “ntshunxeko lowu vangamaka wa vana va Xikwembu,” lowu boxiweke eka Varhoma 8:21.
22 Ntshunxeko lowu Yehovha a lavaka ku hi nyika wona a wu hlamuseleki. Kambe leswaku hi wu kuma swi lava leswaku hi yingisa. Kutani hi fanele hi endla matshalatshala hinkwawo leswaku hi yingisa Yehovha siku ni siku. Hikwalaho, a hi hambeteni hi tiaka eripfumelweni ra hina ro kwetsima swinene leswaku hi ta rhandzeka eka Xikwembu hilaha ku nga heriki!
^ ndzim. 12 Vativi va sayense va vula leswaku hi ni vuswikoti byo hlawuleka byo kota ku tirhisa swirho swa hina. Hi xikombiso, hi kota ku phokotela mavoko hi pfale mahlo. Muvabyi un’wana la kuleke loyi vuswikoti lebyi a byi nga ha tirhi emirini wa yena, u tsandzeke ku yima, ku famba hambi ku ri ku tshama.


text:
NDZIMA 2
Loko Mfumo Wa Xikwembu Wu Velekiwa eTilweni
1, 2 Hi xihi xiendlakalo lexikulu lexi endlekeke ematin’wini ya misava naswona ha yini swi nga hlamarisi leswi vanhu va nga xi vonangiki?
XANA u tshame u tivutisa leswaku a swi ta va njhani ku hanya hi nkarhi lowu xiendlakalo lexi xa nkoka xi endlekeke ha wona ematin’wini? Vo tala va tivutisa. Kambe xiya: Loko a wu lo hanya enkarhini wolowo wa nkoka, xana a wu ta va u swi vonile swiendlakalo swa nkoka leswi a swi ta tisa ku cinca? Kumbexana a wu ta va u nga swi vonanga. Swiendlakalo sweswo swa nkoka leswi tisaka ku cinca minkarhi yin’wana loko ku siviwa tihulumendhe, minkarhi yo tala swi endleka handle ko va swi tiviwa hi vanhu vo tala. Nilokoswiritano, ku cinca ko tano ku khumba vanhu va timiliyoni.
2 Ku vuriwa yini hi xiendlakalo lexikulu lexi humeleleke ematin’wini ya misava? Xiendlakalo xexo xi khumbe vanhu va timiliyoni. Kambe vanhu a va xi vonanga loko xi endleka. Entiyisweni, hi vulavula hi ku velekiwa ka Mfumo wa Xikwembu etilweni, ku nga mfumo wa Mesiya, lowu ku nga khale wu tshembisiwile lowu nga ta herisa mafambiselo lawa hinkwawo ya swilo ya misava ku nga ri khale. (Hlaya Daniyele 2:34, 35, 44, 45.) Tanihi leswi vanhu va nga ku vonangiki ku velekiwa ka Mfumo, xana hi fanele hi gimeta hileswaku Yehovha u tumbetele vanhu xiendlakalo xexo? Kumbe, xana u lunghiselele vanhu vakwe vo tshembeka ka ha ri emahlweni? A hi voneni.
“Murhumiwa Wa Mina, U Fanele A Basisa Ndlela Emahlweni Ka Mina”
3-5 I mani “murhumiwa wa ntwanano” loyi a boxiweke eka Malakiya 3:1? (b) I yini leswi a swi ta endleka emahlweni ko va “murhumiwa wa ntwanano” a ta etempeleni?
3 Ku sukela eminkarhini ya khale, xikongomelo xa Yehovha a ku ri ku lunghiselela vanhu vakwe eka ku velekiwa ka Mfumo wa Mesiya. Hi xikombiso, anakanya hi vuprofeta bya Malakiya 3:1 lebyi nge: “Waswivo! Ndzi rhuma murhumiwa wa mina, u fanele a basisa ndlela emahlweni ka mina. Hi xitshuketa ku ta ta Hosi ya ntiyiso etempeleni ya Yena, leyi n’wina mi yi lavaka, ni murhumiwa wa ntwanano, loyi mi n’wi tsakelaka.”
4 Eka ku hetiseka ka vuprofeta bya manguva lawa, xana Yehovha “Hosi ya ntiyiso” u te rini leswaku a ta kambela lava a va tirha exivaveni xa laha misaveni xa tempele yakwe ya moya? Vuprofeta byi hlamusela leswaku Yehovha a ta ta ni “murhumiwa wa ntwanano.” Xana a ku ri mani murhumiwa yoloye? Ku hava un’wana handle ka Hosi leyi nga Mesiya, Yesu Kreste! (Luka 1:68-73) Tanihi Mufumi loyi a ha ku vekiwaka, a a ta kambela ni ku tlhela a tengisa vanhu va Xikwembu laha misaveni.—1 Pet. 4:17.
5 Hambiswiritano, i mani “murhumiwa” un’wana, loyi a boxiweke ro sungula eka Malakiya 3:1? Vuprofeta lebyi a byi ta hetiseka emahlweni ka vukona bya Hosi leyi nga Mesiya. Eka makume ya malembe ya le mahlweni ka 1914, xana u kona loyi a nga “basisa ndlela” emahlweni ko va Hosi leyi nga Mesiya yi fika?
6. I vamani lava veke “murhumiwa” loyi ku profetiweke ha yena loyi a teke ro sungula leswaku a lunghiselela vanhu va Xikwembu eka swiendlakalo swa le nkarhini lowu taka?
6 Ebukwini leyi hinkwayo, hi ta kuma tinhlamulo ta swivutiso swo tano ematin’wini lama tsakisaka ya vanhu va Yehovha va manguva lawa. Matimu lawa ma swi veka erivaleni leswaku eku heleni ka lembe-xidzana ra vu-19, ku humelele ntlawa wun’wana lowutsongo wa vanhu vo tshembeka lowu tikombeke wu ri wona ntsena ntlawa wa Vakreste va ntiyiso exikarhi ka Vakreste vo tala va mavunwa. Ntlawa lowu wu sungule ku tiviwa tanihi Swichudeni swa Bibele. Lava a va rhangela exikarhi ka wona—Charles. T. Russell ni vatirhi-kulobye—entiyisweni, va tirhe tanihi “murhumiwa” loyi ku profetiweke ha yena, va nyikela nkongomiso wa moya eka vanhu va Xikwembu ni ku tlhela va va lunghiselela swiendlakalo swa nkarhi lowu taka. A hi kambisiseni tindlela ta mune leti “murhumiwa” yoloye a ti tirhiseke ku endla tano.
Ku Gandzela Hi Ntiyiso
7, 8. (a) Hi va-1800, i vamani lava sunguleke ku paluxa dyondzo ya mavunwa ya ku nga fi ka moya-xiviri? (b) Hi tihi tidyondzo tin’wana ta mavunwa leti C. T. Russell ni vatirhi-kulobye va ti paluxeke?
7 Swichudeni sweswo swa Bibele a swi dyondza ni ku tlhela swi khongela swi huma embilwini; swi pfumelelana, swi hlengeletana ni ku tlhela swi kandziyisa tidyondzo leti nga ntiyiso. Ku hele malembe-xidzana Vujagana byi ri emunyameni hi tlhelo ra moya; to tala ta tidyondzo ta byona ti huma eka vuhedeni. Yin’wana ya tidyondzo teto i dyondzo ya ku nga fi ka moya-xiviri. Hambiswiritano, hi va-1800 swichudeni swi nga ri swingani swa Bibele swi kambisise dyondzo yoleyo kutani swi swi vonile leswaku a yi nga sekeriwanga eRitweni ra Xikwembu. Henry Grew, George Stetson na George Storrs va tsale ni ku tlhela va dyondzisa hi xivindzi, va paluxa vunwa byebyo bya Sathana. * Ntirho lowu va wu endleke wu n’wi tsakise ngopfu C. T. Russell ni vatirhi-kulobye.
8 Ntlawa lowu lowutsongo wa Swichudeni swa Bibele wu kume leswaku tidyondzo tin’wana leti fambisanaka ni moya-xiviri lowu nga fiki a ti pfilunganya naswona a ti ri mavunwa—hi xikombiso, dyondzo ya leswaku vanhu hinkwavo lavanene va ya etilweni kumbe leswaku Xikwembu xi xanisa vanhu vo biha endzilweni wa tihele hilaha ku nga heriki. Hi xivindzi, Russell ni vatirhi-kulobye va paluxe mavunwa wolawo eka swihloko swo hlayanyana, tibuku, swiphephana ni le ka tinkulumo leti kandziyisiweke.
9. Xana Zion’s Watch Tower yi yi paluxe njhani dyondzo ya mavunwa ya Vunharhu-un’we?
9 Hilaha ku fanaka, Swichudeni swa Bibele swi paluxe mavunwa ya dyondzo ya Vunharhu-un’we leyi xiximiwaka swinene etindhawini to tala. Hi 1887, Zion’s Watch Tower yi te: “Matsalwa ma ku veka erivaleni ku hambana loku nga kona exikarhi ka Yehovha ni Hosi ya hina Yesu swin’we ni vuxaka lebyi va nga na byona.” Kutani xihloko xexo xi boxe leswaku “dyondzo ya leswaku Xikwembu xi na tinhloko tinharhu—Swikwembu swinharhu eka xin’we naswona hi nkarhi lowu fanaka Xikwembu i xin’we eka swinharhu—a yi fanele yi nga tekiwi yi ri ya nkoka kumbe ku amukeriwa. Leswi tikereke ti yi amukeleke swi kombisa ndlela leyi ti nga emunyameni ha yona.”
10. Xana Xihondzo xo Rindza xi kombetele njhani eka 1914 tanihi lembe leri funghiweke?
10 Hilaha xihloko xexo hinkwaxo xi ringanyeteke hakona, magazini wa Zion’s Watch Tower and Herald of Christ’s Presence wu vulavule ngopfu hi vuprofeta bya malunghana ni vukona bya Kreste. Vatsari vo tshembeka lava totiweke lava tsaleke magazini wolowo va vone leswaku vuprofeta bya Daniyele bya malunghana ni “minkarhi ya nkombo” a byi ri bya nkoka eka nkarhi wa ku hetiseka ka swikongomelo swa Xikwembu malunghana ni Mfumo wa Mesiya. Eku sunguleni ka va-1870, va kombetele eka 1914 tanihi lembe leri minkarhi yoleyo ya nkombo a yi ta hela ha rona. (Dan. 4:25; Luka 21:24) Hambileswi vamakwerhu va nkarhi wolowo a va nga wu twisisi hi ku helela nkoka wa lembe rero leri funghiweke, va chumayele hi leswi a va swi tiva etindhawini hinkwato naswona ni sweswi ha byi vona vuyelo bya ku chumayela ka vona ntiyiso.
11, 12. (a) Xana Makwerhu Russell u dzunise mani malunghana ni leswi a swi dyondziseke? (b) Xana a wu ri wa nkoka hi ndlela yihi ntirho lowu endliweke hi Russell ni vatirhi-kulobye eka makume ya malembe emahlweni ka 1914?
11 Russell ni vatirhi-kulobye a va tinyungubyisanga va vula leswaku hi vona lava tshubuleke ni ku twisisa tidyondzo teto ta ntiyiso. Russell u bumabumele vanhu lava hanyeke emahlweni kakwe. Ku tlula kwalaho, u dzunise Yehovha Xikwembu, loyi a nga ni mfanelo yo dyondzisa vanhu Vakwe leswi va faneleke va swi tiva hi nkarhi lowu va faneleke va swi tiva ha wona. Swi le rivaleni leswaku Yehovha u katekise matshalatshala ya Russell ni vatirhi-kulobye yo hambanisa ntiyiso eka mavunwa. Loko malembe ya ri karhi ya famba, va ye va ti hambanisa swinene ni Vujagana.
12 Ntirho lowu vavanuna volavo vo tshembeka va wu endleke eku seketeleni ka tidyondzo ta ntiyiso eka makume ya malembe emahlweni ka 1914 a wu hlamarisa hakunene! The Watch Tower and Herald of Christ’s Presence ya November 1, 1917, yi te: “Vanhu va timiliyoni namuntlha va ntshunxekile eka ku chava loku va vangeriweke kona hi tidyondzo ta ndzilo wa tihele ni tidyondzo tin’wana ta mavunwa . . . Ntiyiso, lowu sunguleke eka malembe yo tlula 40 lama hundzeke, ni sweswi wa ha ya emahlweni hakatsongo-tsongo naswona wu ta hambeta wu ya emahlweni kukondza wu tata misava hinkwayo; naswona vakaneti va wona va nga ha ringeta ku wu sivela ku fana ni loko munhu a ringeta ku tlherisela magandlati ya lwandle endzhaku hi ku tirhisa nkukulu lowu tolovelekeke, hilaha ku fanaka vakaneti a va nge swi koti ku sivela Ntiyiso leswaku wu hangalaka emisaveni hinkwayo.”
13, 14. (a) Xana “murhumiwa” u pfunete njhani ku lunghiselela ndlela ya Hosi leyi nga Mesiya? (b) Hi nga dyondza yini eka vamakwerhu va le malembeni yo tlula dzana lama hundzeke?
13 Xiya mhaka leyi: Xana vanhu a va ta va va ku lunghekerile ku sungula ka vukona bya Kreste loko a va nga swi koti ku hambanisa Yesu ni Tata wakwe, Yehovha? Doo! A va ta va va nga ku lunghekelanga loko a va anakanya leswaku hinkwerhu hi ni vutomi lebyi swi nga kotekiki ku byi lovisa nileswaku a hi nyiko ya risima leyi nyikiweke valandzeri va nga ri vangani ntsena va Kreste; kumbe loko a va anakanya leswaku Xikwembu xi xanisa vanhu etiheleni hilaha ku nga heriki va ri hava ntshembo wo ntshunxiwa! Kutani a swi kanakanisi leswaku “murhumiwa” u lunghiselele ndlela ya Hosi leyi nga Mesiya!
14 Ku vuriwa yini hi hina namuntlha? Hi nga dyondza yini eka vamakwerhu va le malembeni yo tlula dzana lama hundzeke? Hilaha ku fanaka hi fanele hi va vahlayi lava hisekaka ni ku va swichudeni swa Rito ra Xikwembu. (Yoh. 17:3) Tanihi leswi misava leyi, leyi rhandzaka swilo leswi vonakaka yi yaka yi nyanya ku onhaka, yi kayivelaka swakudya swa moya, onge ku navela ka hina swakudya swa moya ku nga hambeta ku kula swinene!—Hlaya 1 Timotiya 4:15.
“Humani Eka Yena, Vanhu Va Mina”
15. Xana Swichudeni swa Bibele swi sungule ku xiya yini hakatsongo-tsongo? (Nakambe vona nhlamuselo ya le hansi.)
15 Swichudeni Swa Bibele a swi dyondzisa leswaku swi fanerile ku fularhela tikereke ta misava. Hi 1879, Xihondzo xo Rindza xi kombetele eka “kereke ya Babilona.” Xana a xi vulavula hi vapapa? Kumbe hi Kereke ya Rhoma Khatoliki? Maprotestente ma vule leswaku Babilona, leyi boxiweke eka vuprofeta bya Bibele yi yimela Kereke ya Khatoliki. Hambiswiritano, hakatsongo-tsongo Swichudeni swa Bibele swi sungule ku xiya leswaku tikereke hinkwato ta Vujagana a ti katseka eka “Babilona” wa manguva lawa. Ha yini? Hikuva hinkwato ti dyondzisa tidyondzo ta mavunwa to fana ni leti boxiweke laha henhla. * Hi ku famba ka nkarhi, minkandziyiso ya hina yi sungule ku vulavula hi ku kongoma swinene malunghana ni leswi vanhu va timbilu letinene va tikereke ta Babilona va faneleke va swi endla.
16, 17. (a) Xana Vholumo III ya Millennial Dawn na Xihondzo xo Rindza swi va khutaze njhani vanhu leswaku va tihambanisa ni vukhongeri bya mavunwa? (b) Hi xihi xivangelo lexi endleke leswaku swilemukiso swo sungula swi nga vi na ntikelo? (Vona nhlamuselo ya le hansi.)
16 Hi xikombiso, hi 1891, Vholumo III ya Millennial Dawn yi vulavule hi ndlela leyi Xikwembu xi fularheleke Babilona wa manguva lawa ha yona kutani yi te: “Tikereke hinkwato ta Vujagana ti fularheliwile.” Yi engetele hi ku vula leswaku hinkwavo “lava nga yimiki ni tidyondzo ta Babilona ta mavunwa ni swiendlo swa yona sweswi va fanele va tihambanisa na yona.”
17 Hi January 1900, magazini wa Xihondzo xo Rindza wu nyikele ndzayo eka lava hambeteke va nga surisi mavito ya vona etikerekeni ta Vujagana ni ku tlhela va yimelela mahanyelo ya vona hi ku vula va ku, “Ndzi yimela ntiyiso naswona a hi ko tala ndzi ya eminhlanganweni yin’wana.” Xihloko xexo xi vutise xi ku: “Xana leswi swi lulamile—ku va munhu a va Xichudeni xa Bibele kambe hi hala tlhelo a katseka eka Babilona? Xana loku hi kona ku yingisa loku lavekaka . . . ni loku tsakisaka ku tlhela ku amukeleka eka Xikwembu? Doo! Xirho xa kereke lexi endleke ntwanano ni kereke loko xi joyina xi fanele xi hanya hi milawu hinkwayo ya ntwanano wolowo hi ku tshembeka kukondza . . . xi vula erivaleni leswaku a xa ha ri xirho xa yona kumbe xi surisa vito ra xona.” Ku sukela eka malembe lama nga hundza, rungula rero ri ye ri kandziyisiwa swinene. * Malandza ya Yehovha a ma fanele ma tihambanisa hi ku helela ni vukhongeri bya mavunwa.
18. Ha yini a swi fanerile leswaku vanhu va huma eka Babilona Lonkulu?
18 Loko swilemukiso swo tano swa ku huma eka Babilona Lonkulu a swi nga tivisiwanga nkarhi na nkarhi, xana Kreste tanihi Hosi leyintshwa leyi vekiweke a a ta va a ve ni ntlawa lowu lunghekeke, ku nga malandza lama totiweke ya laha misaveni? Nikatsongo, hikuva Vakreste lava humeke eka Babilona hi vona ntsena lava gandzelaka Yehovha “hi moya ni ntiyiso.” (Yoh. 4:24) Xana na hina hilaha ku fanaka namuntlha hi tiyimisele ku huma eka vukhongeri bya mavunwa? A hi hambeteni hi yingisa xileriso lexi nge: “Humani eka yena, vanhu va mina”!—Hlaya Nhlavutelo 18:4.
Ku Hlengeletana Leswaku Ku Gandzeriwa
19, 20. Xana Xihondzo xo Rindza xi va khutaze njhani vanhu va Xikwembu ku hlengeletana swin’we leswaku va ta gandzela?
19 Swichudeni swa Bibele swi dyondzise leswaku vapfumeri-kulobye va fanele va hlangana swin’we leswaku va ta gandzela, hilaha va nga kotaka hakona. A swi enelanga leswaku Vakreste va ntiyiso va huma eka vukhongeri bya mavunwa. Kambe i swa nkoka leswaku va tlhela va katseka eka vugandzeri lebyi tengeke. Ku sukela eka minkandziyiso yo sungula, Xihondzo xo Rindza xi khutaze vahlayi leswaku va hlengeletana swin’we leswaku va ta gandzela. Hi xikombiso, hi July 1880, Makwerhu Russell u vike hi ta riendzo rakwe ro ya nyikela nkulumo, a hlamusela ndlela leyi minhlangano yo tala leyi a yeke eka yona yi veke leyi khutazaka ha yona. Kutani u khutaze vahlayi leswaku va rhumela makhadi ya malunghana ni nhluvuko wa vona—leyi yin’wana ya yona a yi ta kandziyisiwa eka magazini. Ku ve ni vuyelo byihi? “Hinkwerhu a hi tiveni . . . ndlela leyi Hosi yi endleke leswaku mi endla nhluvuko; ku nga khathariseki leswaku mi hambeta mi ya eminhlanganweni ni lava nga ni ripfumelo leri tiyeke.”
20 Hi 1882, ku ve ni xihloko lexi nge “Ku Hlengeletana Swin’we” eka Xihondzo xo Rindza. Xihloko xexo xi khutaze Vakreste ku khoma minhlangano “leswaku va ta kuma dyondzo leyi engetelekeke ni xikhutazo.” Xi te: “Ku nga khathariseki leswaku exikarhi ka n’wina ku ni loyi a dyondzekeke kumbe loyi a nga ni vuswikoti byo karhi. Un’wana ni un’wana a te ni Bibele yakwe, phepha, pensele leswaku mi ta vuyeriwa swinene hi ku tirhisa Khonkhodensi. Hlawulani nhloko-mhaka; kombelani Moya wu mi kongomisa leswaku mi yi twisisa; kutani mi hlaya, mi anakanyisisa, mi ringanisa tsalwa hi tsalwa handle ko kanakana mi ta kuma ntiyiso.”
21. Xana vandlha ra le Allegheny, le Pennsylvania, ri veke xikombiso xihi lexinene malunghana ni minhlangano ni ku risa?
21 Swichudeni swa Bibele a swi ri ni ntsindza wa swona eAllegheny, Pennsylvania, le U.S.A. Swi veke xikombiso lexinene kwale hi ku hlengeletana swin’we hi ku landza ndzayo leyi huhuteriweke leyi nga eka Vaheveru 10:24, 25. (Hlaya.) Endzhakunyana, makwerhu loyi a dyuhaleke loyi vito rakwe ku nga Charles Capen u tsundzuka loko a ya eminhlanganweni a ha ri jaha. U tsale a ku: “Ndzi tsundzuka yin’wana ya tindzimana leti a ti namaketiwe ekhumbini ra holo ya tinhlengeletano ya Sosayiti. “Mudyondzisi wa n’wina i un’we [Kreste], kasi n’wina hinkwenu mi vamakwavo.” Ndzi tshama ndzi ri karhi ndzi yi tsundzuka ndzimana yoleyo—ku hava vafundhisi exikarhi ka vanhu va Yehovha kambe hinkwavo i vamakwavo.” (Mat. 23:8) Nakambe Makwerhu Capen u tsundzuka minhlangano leyi khutazaka ni matshalatshala ya Makwerhu Russell yo risa xirho xin’wana ni xin’wana xa vandlha.
22. Xana vanhu vo tshembeka va angule njhani loko va khutaziwa ku ya eminhlanganweni ya Vukreste naswona hi dyondza yini eka vona?
22 Vanhu vo tshembeka va landzele xikombiso lexi ni nkongomiso lowu va nyikiweke wona. Ku simekiwe mavandlha eswifundzheni swin’wana, swo tanihi le Ohio ni le Michigan, ni le N’walungwini hinkwawo wa le Amerika ni le matikweni man’wana. Xiya: Xana vanhu vo tshembeka hakunene a va ta va va lunghekele vukona bya Kreste loko a va nga leteriwanga leswaku va yingisa ndzayo leyi huhuteriweke yo hlangana swin’we leswaku va gandzela? Doo! Ku vuriwa yini hi hina namuntlha? Hi fanele hi tiyimisela ku ya eminhlanganweni ya Vukreste nkarhi na nkarhi, xisweswo hi lava nkarhi wun’wana ni wun’wana wo gandzela swin’we kutani hi akana hi tlhelo ra moya.
Ku Chumayela Hi Ku Hiseka
23. Xana Xihondzo xo Rindza xi swi veke njhani erivaleni leswaku vatotiwa hinkwavo va fanele va va vachumayeri va ntiyiso?
23 Swichudeni swa Bibele a swi dyondzisa leswaku vatotiwa hinkwavo va fanele va va vachumayeri va ntiyiso. Hi 1885, Xihondzo xo Rindza xi te: “A hi fanelanga hi rivala leswaku xirho xin’wana ni xin’wana lexi totiweke xi fanele xi chumayela ensin’wini.” (Esa. 61:1) Xihloko xa 1888 a xi ri ni xikhutazo lexi nge: “Ntirho lowu hi nyikiweke wona wu le rivaleni . . . Loko hi wu honisa, hakunene hi malandza lama lolohaka lama tikombisaka ma nga faneleki ku va vatotiwa.”
24, 25. (a) Xana Russell ni vatirhi-kulobye va endle yini leswaku va khutaza vanhu ku chumayela? (b) Mukhalipotiya un’wana u wu hlamusele njhani ntirho wakwe enkarhini lowu movha a wu kala?
24 Makwerhu Russell ni vatirhi-kulobye va endle swo tala ku nga ri ntsena ku khutaza vanhu leswaku va chumayela. Nakambe va sungule ku kandziyisa swiphephana leswi vitaniwaka Bible Students’ Tracts, leswi endzhakunyana swi vitaniweke Old Theology Quarterly. Vahlayi va Xihondzo xo Rindza va nyikiwe swona leswaku va ta swi fambisa endhawini ya mani na mani handle ko hakerisa.
Hi endla kahle ku tivutisa hi ku: ‘Xana ndzi rhangisa ntirho wo chumayela evuton’wini bya mina?’
25 Vanhu lava a va tinyiketele eka ntirho wa nkarhi hinkwawo wo chumayela a va vitaniwa makhalipotiya. Charles Capen, loyi a boxiweke eku sunguleni a ri un’wana wa vona. Endzhakunyana u te: “A ndzi tirhisa mimepe leyi endliweke hi Nkambisiso Wa Sayense Wa Matimu Ya Misava Wa Hulumendhe Ya Le United States (United States Government Geological Survey) leswaku yi ndzi kongomisa ndzi hlanganisa nsimu ya le Pennsylvania. Mimepe leyi a yi kombisa magondzo, leswi endleke swi koteka ku fikelela tindhawu hinkwato ta tiko ha rin’we hi milenge. Minkarhi yin’wana endzhaku ko heta riendzo ra masiku manharhu etikweni hinkwaro ndzi ri karhi ndzi teka tioda ta tibuku ta Studies in the Scriptures, a ndzi hirha hanci ni xigolonyana leswaku ndzi kota ku ti heleketa. Hakanyingi loko ri pela a ndzi etlela eka van’wamapurasi. Enkarhini wolowo movha a wu kala.”
26. (a) Ha yini vanhu va Xikwembu a va fanele va katseka entirhweni wo chumayela leswaku va lunghe kela ku fuma ka Kreste? (b) Hi swihi swivutiso leswi hi endlaka kahle loko hi tivutisa swona?
26 Hakunene matshalatshala wolawo yo sungula yo chumayela a ma lava xivindzi ni ku hiseka. Xana Vakreste va ntiyiso a va ta va va lunghekele ku fuma ka Kreste loko a va nga dyondzisiwanga nkoka wa ntirho wo chumayela? Doo! Phela, ntirho wolowo a wu ta va xikombiso lexi hlamarisaka xa vukona bya Kreste. (Mat. 24:14) Vanhu va Xikwembu a va fanele va lunghekela ku endla ntirho wolowo lowu ponisaka vutomi wu va wo sungula evuton’wini bya vona. Namuntlha hi endla kahle ku tivutisa hi ku: ‘Xana ndzi rhangisa ntirho wo chumayela evuton’wini bya mina? Xana ndzi titsona swo karhi leswaku ndzi kota ku katseka hi ku helela eka ntirho lowu?’
Ku Velekiwa Ka Mfumo Wa Xikwembu!
27, 28. Hi xihi xivono lexi muapostola Yohane a xi voneke naswona Sathana ni madimona yakwe va endle yini loko ku velekiwa Mfumo?
27 Lembe ra nkoka ra 1914 ri hetelele ri fikile. Hilaha hi buleke hakona eku sunguleni ka ndzima leyi, ku hava vanhu lava voneke swiendlakalo leswi vangamaka etilweni. Hambiswiritano, muapostola Yohane, u kombiwe xivono lexi ri fanekiseleke kahle rungula rero. Anakanya hi mhaka leyi: Yohane u vone “xikombiso lexikulu” etilweni. “Wansati” wa Xikwembu—nhlengeletano ya swivumbiwa swakwe swa moya etilweni—u tikile kutani a veleka n’wana wa xinuna. Hi byeriwa leswaku ku nga ri khale n’wana loyi wo fanekisela u ta “risa matiko hinkwawo hi nhonga ya nsimbi.” Kambe loko a velekiwa, n’wana u “[tekeriwe] eka Xikwembu ni le xiluvelweni xa xona.” Rito lerikulu leri humaka etilweni ri te: “Sweswi ku ponisa ni matimba ni mfumo wa Xikwembu xa hina ni vulawuri bya Kreste wa xona se swa tirha.”—Nhlav. 12:1, 5, 10.
28 Swi le rivaleni leswaku Yohane u vone xivono xa ku velekiwa ka Mfumo wa Mesiya. Entiyisweni xiendlakalo xexo a xi ri lexi vangamaka, kambe a xi tsakisanga vanhu hinkwavo. Sathana ni madimona yakwe va lwe ni tintsumi to tshembeka leti a ti ri ehansi ka vulawuri bya Mikayele kumbe Kreste. Vuyelo byi ve byihi? Ha hlaya: “Dragona leyikulu yi lahleriwa ehansi, nyoka ya khale, leyi vuriwaka Diyavulosi na Sathana, leyi xisaka misava hinkwayo leyi akiweke; yi lahleriwa ehansi emisaveni, ni tintsumi ta yona ti lahleriwa ehansi na yona.”—Nhlav. 12:7, 9.
29, 30. Endzhaku ka ku velekiwa ka Mfumo wa Mesiya, xana swiyimo swi cince njhani (a) emisaveni? (b) ni le tilweni?
29 Loko ka ha sale nkarhi wo leha leswaku ku fika lembe ra 1914, Swichudeni swa Bibele swi vule leswaku nkarhi wa maxangu a wu ta sungula hi lembe rero leri funghiweke. Hambileswi a swi nga ehleketi hi ndlela leyi vuprofeta byebyo a byi ta pakanisa ha yona. Hilaha xivono xa Yohane xi kombiseke hakona, Sathana a a ta sungula ku va kucetela swinene vanhu, sweswo hi swi vona hi marito lama nge: “Khombo eka misava ni lwandle, hikuva Diyavulosi u xikele eka n’wina, a hlundzukile swinene, hi ku tiva leswaku u ni nkarhi wo koma.” (Nhlav. 12:12) Hi 1914, ku ve ni nyimpi yo sungula ya misava naswona ku hetiseka ka mfungho wa vukona bya Kreste, ku nga matimba ya vuhosi byakwe, ku sungule ku vonaka emisaveni hinkwayo. Ku sungule “masiku yo hetelela” ya mafambiselo lawa ya swilo.—2 Tim. 3:1.
30 Hambiswiritano, ku ve ni ntsako etilweni. Sathana ni madimona yakwe va hlongoleriwe makumu. Rungula ra Yohane ri hlayekisa xileswi: “Tsakani hikwalaho ka swona, n’wina matilo na n’wina lava tshamaka eka wona!” (Nhlav. 12:12) Leswi matilo ma basisiweke naswona Yesu a vekiweke tanihi Hosi, Mfumo wa Mesiya a wu ta teka goza ro yimela vanhu va Xikwembu emisaveni. Hi rihi goza leri a wu ta ri teka? Hilaha hi swi voneke hakona eku sunguleni ka ndzima leyi, Kreste tanihi “murhumiwa wa ntwanano” a a ta rhanga a tengisa malandza ya Xikwembu laha misaveni. Xana sweswo a swi ta vula yini?
Va Langutana Ni Miringo
31. Xana Malakiya u profete yini malunghana ni nkarhi wa ku tengisiwa naswona vuprofeta byebyo byi sungule ku hetiseka njhani? (Nakambe vona nhlamuselo ya le hansi.)
31 Malakiya u profete leswaku ku tengisiwa koloko a ku nga ta olova. U tsale a ku: “I mani loyi a nga ta tiyiselela siku ra ku ta ka yena, naswona i mani loyi a nga ta yima loko a humelela? Hikuva u ta fana ni ndzilo wa loyi a tengisaka ni xisibi xa vahlantswi.” (Mal. 3:2) Hakunene marito wolawo ma ve ntiyiso! Eku sunguleni ka 1914, vanhu va Xikwembu emisaveni va langutane ni miringo leyikulu ni maxangu. Loko ku tlhekeka Nyimpi yo Sungula ya Misava, Swichudeni swo tala swa Bibele swi xanisiwe hi ndlela ya tihanyi swi tlhela swi pfaleriwa emakhotsweni. *
32. Hi kwihi ku pfilunganyeka loku vanhu va Xikwembu va veke na kona endzhaku ka 1916?
32 Hi nkarhi wolowo, nhlengeletano na yona yi pfilunganyekile. Hi 1916, Makwerhu Russell u fe a ri ni malembe ya 64 ntsena, a siya vanhu vo tala va Xikwembu va tsemeke nhlana. Rifu rakwe ri paluxe leswaku van’wana a va n’wi xixima ku tlula mpimo wanuna loyi a a ri xikombiso lexinene. Hambiswiritano Makwerhu Russell a nga xi lavi xichavo xo tano, tanihi leswi vo tala a va endla onge va gandzela yena. Vo tala a va ehleketa leswaku ku hlavuteriwa ka ntiyiso se ku herile tanihi leswi se a feke naswona van’wana a va ha yanga emahlweni. Sweswo swi endle leswaku ku va ni vagwinehi lava vangeke ku avana enhlengeletanweni.
33. Xana ku nga hetiseki ka swilo leswi a swi languteriwile ku ve ndzingo hi ndlela yihi eka vanhu va Xikwembu?
33 Ndzingo wun’wana i wa ku nga hetiseki ka swilo leswi a swi languteriwile. Hambileswi Xihondzo xo Rindza xi vikeke leswaku Minkarhi ya Vamatiko a yi ta hela hi 1914, vamakwerhu a va nga si swi twisisa leswi a swi ta endleka hi lembe rero. (Luka 21:24) A va ehleketa leswaku hi 1914, Kreste a ta yisa ntlawa wa yena wa vatotiwa etilweni leswaku va ya fuma na yena kwale. Kambe a swi vanga tano. Eku heleni ka 1917, Xihondzo xo Rindza xi tivise leswaku nkarhi wa ntshovelo wa 40 wa malembe a wu ta hela hi ximun’wana xa 1918. Kambe ntirho wo chumayela a wu yimanga. Wu ye emahlweni wu andza endzhaku ka lembe rero. Magazini wu ringanyete leswaku entiyisweni nkarhi wa ntshovelo a wu herile kambe a ku sale nkarhi wa ku hlengeleta. Nilokoswiritano, vanhu vo tala va tshike ku tirhela Yehovha hikwalaho ko hela matimba.
34. Hi wihi ndzingo wun’wana wo chavisa lowu veke kona hi 1918 naswona ha yini Vujagana a byi ehleketa leswaku vanhu va Xikwembu va nyamalarile?
34 Hi 1918 ku ve ni ndzingo wun’wana wo chavisa. J. F. Rutherford, loyi a tlhandlameke C. T. Russell eka ku rhangela vanhu va Xikwembu, u pfaleriwe ekhotsweni ni vamakwerhu van’wana va nkombo lava nga ni vutihlamuleri. Va gweviwe ku tshama nkarhi wo leha ekhotsweni ra mfumo eAtlanta, Georgia, le U.S.A. Ku ringana nkarhi wo karhi, ntirho wa vanhu va Xikwembu wu nga ha va wu vonake wu nga ha yi emahlweni. Sweswo swi tsakise vafundhisi vo tala va Vujagana. A va ehleketa leswaku leswi “varhangeri” va pfaleriweke ekhotsweni, ntsindza wa le Brooklyn a wu ta pfariwa naswona ntirho wo chumayela a wu ta hlaseriwa eAmerika ni le Yuropa, Swichudeni sweswo swa Bibele leswi nga ni khombo a swi nyamalarile—a va nga ha ta xungetiwa. (Nhlav. 11:3, 7-10) Hakunene a va hoxisile!
Va Ya Emahlweni!
35. Ha yini Yesu a pfumelele leswaku valandzeri vakwe va hlaseriwa hi maxangu naswona hi rihi goza leri a ri tekeke leswaku a va pfuna?
35 Vanhu lava vengaka ntiyiso a va nga swi tivi leswaku Yesu a a pfumelele leswaku vanhu vakwe va hlaseriwa hi maxangu hikwalaho ka leswi Yehovha a a tirha tanihi “la tengisaka ni mubasisi wa silivhere.” (Mal. 3:3) Yehovha ni N’wana wakwe a va tiyiseka leswaku vanhu vo tshembeka a va ta hlula miringo yoleyo kutani va tiyimisela ku tirhela Hosi ku tlula rini na rini. Ku sukela eku sunguleni ka 1919, swi ve erivaleni leswaku moya wa Xikwembu wu endle leswi valala va vanhu va xona a va ehleketa leswaku a swi nge endleki. Vanhu vo tshembeka va ye emahlweni! (Nhlav. 11:11) Hi nkarhi wolowo, Kreste u hetisise xikombiso xa masiku ya makumu. U tote “hlonga ro tshembeka ni ro tlhariha,” ku nga ntlawa lowutsongo wa vatotiwa lowu a wu ta rhangela vanhu vakwe hi ku va phamela swakudya swa moya hi nkarhi lowu faneleke.—Mat. 24:45-47.
36. I yini leswi kombiseke leswaku vanhu va Xikwembu a va ya emahlweni?
36 Makwerhu Rutherford ni vatirhi-kulobye va ntshunxiwe ekhotsweni hi March 26, 1919. Hi ku hatlisa ku hleriwe leswaku ku va ni ntsombano hi September ya lembe rero. Ku tlhele ku hleriwa leswaku ku va ni nkandziyiso wa vumbirhi, lowu vitaniwaka The Golden Age. Minkandziyiso yoleyo swin’we ni Xihondzo xo Rindza, a swi endleriwe ku tirhisiwa ensin’wini. * Hi lembe leri fanaka ku humesiwe nkandziyiso wo sungula wa Bulletin, lowu sweswi wu vitaniwaka xiyimiso xa minhlangano xa Mahanyelo Ni Ntirho Wa Hina Wo Chumayela. Ku sukela eku sunguleni, a yi khutaza vanhu ku ya ensin’wini. Handle ko kanakana, ku sukela hi 1919 ku ya emahlweni, ntirho wo chumayela hi yindlu ni yindlu wu rhangisiwe emahlweni.
37. Eka malembe lama landzeleke 1919, xana van’wana va tikombise va ri lava nga tshembekiki hi ndlela yihi?
37 Ntirho wo chumayela wu ye emahlweni wu tengisa malandza ya Kreste, lava tikukumuxaka ni lava titivaka exikarhi ka wona a va nga tiyimiselanga ku endla ntirho wo tano wa xiyimo xa le hansi. Lava a va nga swi lavi ku endla ntirho wolowo a va tihambanisa ni vanhu vo tshembeka. Eka malembe lama landzeleke 1919, van’wana lava nga tshembekiki va hlundzukile, va sungula ku va hehla, hambi ku ri ku yima ni vaxanisi va malandza yo tshembeka ya Yehovha.
38. Xana ku humelela ni ku hlula ka valandzeri va Kreste va laha misaveni ku hi tiyisekisa yini?
38 Ku nga khathariseki minhlaselo yo tano, valandzeri va Kreste emisaveni va hambete va andza ni ku endla nhluvuko hi tlhelo ra moya. Ku humelela ka vona ni ku hlula ka vona hinkwako, ku hi tiyisekisa leswaku Mfumo wa Xikwembu wa fuma! Hikwalaho ko seketeriwa ni ku katekisiwa hi Xikwembu—leswi xi swi endleke hi ku tirhisa N’wana wa xona ni Mfumo wa Mesiya—ntlawa wa vanhu lava nga hetisekangiki wu ta hlula eka miringo ya Sathana ni mafambiselo lawa ya swilo yo biha!—Hlaya Esaya 54:17.
39, 40. (a) Hi swihi swin’wana leswi hi nga ta swi kambisisa ebukwini leyi? (b) Xana u ta vuyeriwa hi yini loko u hlaya buku leyi?
39 Eka tindzima leti landzelaka, hi ta kambisisa leswi Mfumo wa Xikwembu wu swi endleke emisaveni ku sukela hi lembe-xidzana leri wu velekiweke ha rona etilweni. Xiyenge ha xin’we xa buku leyi xi ta kambisisa xiphemu lexi nga faniki xa ntirho wa Mfumo laha misaveni. Eka ndzima ha yin’we, bokisi ra mpfuxeto ri ta pfuna un’wana ni un’wana wa hina ku tiva ndlela leyi Mfumo wu nga wa xiviri ha yona eka hina. Eka tindzima to gimeta, hi ta bula hileswi hi nga swi langutelaka loko Mfumo wu ta enkarhini lowu taka wu ta herisa vubihi kutani wu tisa misava leyi nga paradeyisi. Xana u ta vuyeriwa hi yini loko u hlaya buku leyi?
40 Sathana u lava ku tsanisa ripfumelo leri u nga na rona eka Mfumo wa Xikwembu. Kambe Yehovha u lava ku tiyisa ripfumelo ra wena leswaku ri ku sirhelela ni ku ku tiyisa. (Efe. 6:16) Hikokwalaho, hi ku khutaza leswaku u hlaya buku leyi u tlhela u khongela. Tshama u ri karhi u tivutisa leswi, ‘Xana Mfumo wa Xikwembu i wa xiviri eka mina?’ Loko wu ya wu va wa xiviri eka wena sweswi, u ta va kona loko ku fuma Mfumo wa Xikwembu naswona u ta hambeta u wu seketela hi ku tshembeka, hi siku leri vanhu hinkwavo va nga ta vona leswaku Mfumo wa Xikwembu i wa xiviri ni leswaku wu le ku fumeni!
^ ndzim. 7 Leswaku u hlaya swo tala hi Grew, Stetson na Storrs, vona buku leyi nge Timbhoni Ta Yehovha I Vahuweleri Va Mfumo Wa Xikwembu, matluka 45-46.
^ ndzim. 15 Hambileswi Swichudeni swa Bibele swi voneke swi fanerile ku ti hambanisa ni vukhongeri bya mavunwa lebyi a byi endla swilo leswi endliwaka hi vanhu va misava, ku ringana malembe swi hambete swi tekiwa tanihi vamakwerhu lava nga Vakreste ku nga ri Swichudeni swa Bibele, lava vulaka leswaku va pfumela eka nkutsulo ni lava va vulaka leswaku va tinyiketele eka Xikwembu.
^ ndzim. 17 Xivangelo xin’wana lexi endleke leswaku swilemukiso swo sungula swi nga vi na ntikelo a swi vangiwa hileswi a swi tirha ngopfu-ngopfu eka ntlhambinyana wa Kreste wa 144 000. Eka Ndzima 5 hi ta swi xiya leswaku emahlweni ka 1935 a ku anakanyiwa leswaku “ntshungu lowukulu” hilaha wu hlamuseriweke hakona eka Nhlavutelo 7:9, 10 a wu ta katsa swirho swa ntsandza-vahlayi swa tikereke ta Vujagana naswona a swi ta vumba ntlawa wa vumbirhi wa le tilweni hikwalaho ka leswi swi yimeke na Kreste ku ya fikela emakumu.
^ ndzim. 31 Hi September 1920, The Golden Age (leyi sweswi yi vitaniwaka Xalamuka!) yi kandziyise xihloko xo hlawuleka lexi boxeke swiendlakalo swo hlayanyana swa minxaniso ya tihanyi leyi tsemaka nhlana hi nkarhi wa nyimpi eCanada, eNghilandhi, eJarimani ni le United States. Kambe, vanhu lava hanyeke eka malembe ya le mahlweni ka nyimpi yo sungula ya misava a va hlangavetananga na wona nxaniso.
^ ndzim. 36 Ku ringana malembe yo tala Xihondzo xo Rindza a xi endleriwe swirho swa ntlhambinyana leswaku swi dyondza hi ta ntirho wa swona.